Skuad kickboxing puas hati raih lima gangsa di Sukan SEA Hanoi

SEPANG, 15 Mei- Prestasi keseluruhan skuad kickboxing negara dianggap membanggakan selepas berjaya membawa pulang lima pingat gangsa dalam temasya Sukan SEA di Vietnam.Ia sekaligus mengatasi sasaran awal yang diletakkan iaitu cuma satu pingat gangsa.Pengurus pasukan, Dr. John Mohd Rahim berkata, lebih membanggakan kesemua atlet kecuali Awangku Abdul Rahman Awang Marajaya berjaya menyumbang pingat dalam penampilan pertama mereka di Sukan SEA."Meskipun hanya beroleh pingat gangsa, atlet kami sentiasa berlawan dengan bersungguh-sungguh apatah lagi bertemu dengan lawan yang kuat dari Filipina, Vietnam dan Indonesia, "Mungkin perlu diperbaiki daripada langkah-langkah, dan jika diberikan masa saya yakin atlet kickboxing akat mengarumkan nama Malaysia,: jelasnya kepada pemberita selepas tiba dari Hanoi di KLIA 2, Sepang.

(Pengurus pasukan kickboxing negara, Dr. John Mohd Rahim)

Pasukan kickboxing lelaki menyumbang empat pingat gangsa, manakala satu lagi pingat gangsa disumbangkan atlet wanita. Skuad kickboxing negara pernah meraih dua perak dan satu gangsa pada edisi 2019 di Filipina.


Lewandowski sah tinggalkan Bayern Munich

BERLIN, 15 Mei- Robert Lewandowski sahkan mahu meninggalkan Bayern Munich musim ini.Ini juga selepas beliau menerima tawaran kontrak tiga tahun bersama Barcelona.Penyerang berusia 33 tahun itu mencipta gol ke-35 dalam liga musim ini, dan seri 2-2 berdepan Wolfsburg pada minggu terakhir aksi Bundesliga sebelum mengeluarkan kenyataan mengejutkan itu."Ia mungkin perlawanan terakhir saya bersama Bayern. Saya tidak boleh katakan 100 peratus, tetapi ia mungkin. Kami perlu mencari penyelesaian terbaik buat kelab dan saya," katanya secara langsung menerusi Viaplay.

(Penyerang  Bayern Munich, Robert Lewandowski. /AFP)

Lewandowski mengesahkan kepada Sky bahawa dia sudah memberitahu pengarah sukan Bayern, Hasan Salihamidzic untuk tidak menyambung kontraknya yang akan tamat pada 2023."Saya masih ada kontrak satu tahun, tapi kami perlu mencari penyelesaian terbaik untuk kedua-dua pihak," kata bintang Poland itu.Pemenang dua kali berturut-turut Pemain Lelaki Terbaik FIFA itu sudah memenangi semua gelaran sejak menyertai Bayern pada 2014, termasuk lapan gelaran Bundesliga.Secara keseluruhan dia menang 10 gelaran liga Jerman termasuk dua bersama bekas kelabnya, Dortmund. Dia juga merangkul Liga Juara-Juara pada 2020. -AFP


MUFC layak ke suku akhir Piala FA

KRUBONG,MELAKA, 15 Mei- Pengendali interim Melaka United FC (MUFC), Mohd Asri Ninggal berpuas hati dengan prestasi pasukannya dalam aksi menentang PJ City FC malam tadi sekaligus melayakkan pasukan melangkah ke suku akhir Piala FA.  Menurutnya, kemenangan menentang Kedah Darul Aman FC dalam aksi Liga Super 6 Mei lalu, nyata tidak menghilangkan fokus pemain.  Bagaimanapun, beliau masih mengharapkan pemain import dapat membantu memantapkan taktikal permainan pada perlawanan seterusnya nanti.  “Saya harus memberi kredit kepada mereka kerana bermain mengikut apa yang dirancang. Sebelum ini kita dah lihat bagaimana mereka bermian sewaktu menentang Kedah dan semua bermain mengikut taktikal walaupun kita seri satu sama tetapi pemain masih lagi fokus dan akhirnya kita menang 2-1,"katanya.

( Pengendali interim Melaka United FC (MUFC), Mohd Asri Ninggal)

Sementara itu pengendali PJ City FC, P. Maniam tidak kecewa dengan prestasi anak buahnya walaupun tewas 1-2 kepada skuad Sang Kancil.  Jelas beliau, anak buahnya sudah memberi persembahan terbaik, namun nasib tidak menyebelahi mereka.  “Malangnya saya rasa Melaka bermain dengan sangat baik dan PJ City ada mencipta banyak peluang untuk menjaringkan gol tapi kita tak berjaya," katanya.

(Pengendali PJ City FC, P. Maniam)

Dalam aksi yang berlangsung di Stadium Hang Jebat, Krubong, Melaka malam tadi, MUFC membuka tirai jaringan pada minit ke 11 menerusi Sony Norde.  Beberapa cubaan gol oleh pasukan pelawat gagal menembusi gawang tuan rumah.  Babak kedua perlawanan, PJ City FC menyamakan kedudukan pada minit ke 50 hasil tandukkan Dareen Lok.  Namun, Skuad Sang Kancil kembali ke depan lima minit kemudian selepas Andriano Narcizo berjaya menolak masuk gol kedua pasukan.  Keputusan 2-1 itu sekaligus melayakkan MUFC melangkah ke suku akhir Piala FA.

(FOTO FB Melaka United Football Club)


Sukan SEA Hanoi 2021 : Emas ke-13 untuk Malaysia oleh Jackie Wong

HANOI, 14 Mei - Atlet lontar tukul besi negara, Jackie Wong Siew Cheer berjaya mendapatkan pingat Emas ke-13 untuk kontinjen negara.Jackie berjaya menewaskan musuh tradisinya dari Thailand Kittipong Boonmawan yang sebelum merangkul emas pada sukan SEA Filipina.

(Jackie Wong Siew Cheer jaguh lontar tukul besi negara berjaya mendapatkan pingat Emas di sini)

Jackie mengumpul mata tertinggi di balingan terakhir dengan 66.29 mata meninggal wakil Thailand yang mengumpul 64.55.Dalam acara yang sama, seorang lagi wakil negara, Sadat Marzuki Ajisan turut tidak mengecewakan apabila meraih gangsa dengan kutipan mata tertinggi 58.86.


Piala Thomas: Masih banyak perlu ditambah baik skuad badminton lelaki Malaysia

KUALA LUMPUR, 14 Mei - Kurang kreativiti dalam memanfaatkan peluang dimiliki antara punca aksi skuad lelaki terhenti di suku akhir kejohanan pada aksi Piala Thomas 2022.Bekas pemenang pingat perak Piala Thomas 1988, Datuk Misbun Sidek berpandangan prestasi positif dipamerkan ketika menewaskan Jepun sewajarnya diteruskan ketika menentang India namun sebaliknya berlaku.

"Pada saya itu satu peluang, tetapi terlepas. Apa yang saya lihat itu sebenarnya boleh diperbaiki dan harus pandai mendapatkan mata dan ruang di masa akan datang sebab sekarang saya tengok rata-rata semua sudah lebih kurang."kita pun sudah ada sekurang-kurangnya dua perseorangan dan dua beregu jadi untuk akan datang itu kita kena ambil pertimbangan yang lebih ketat macam mana kita hendak bina mereka ini untuk ke arah mendapatkan mata, kita perlukan tiga mata sahaja," kata Misbun yang juga Pengarah Pembangunan Remaja Kebangsaan Persatuan Badminton Malaysia (BAM).Kemarau Malaysia bagi menjulang trofi Piala Thomas terus berpanjangan selepas tewas 2-3 kepada India dalam aksi sengit saingan suku akhir yang berlangsung di Bangkok.


Sukan SEA Hanoi 2021: Harimau Muda terlepas peluang tempah slot separuh akhir lebih awal

HANOI, 14 Mei - Skuad Harimau Muda terlepas peluang muncul pasukan pertama mara ke peringkat separuh akhir saingan bola sepak lelaki.Malaysia seri 2-2 dalam perlawanan ketiga Kumpulan B, menentang musuh tradisi, Singapura di Stadium Thien Truong.Skuad bimbingan Brad Maloney membuka jaringan seawal minit keempat, hasil rembatan kencang penyerang Luqman Hakim Shamsudin.Namun, Singapura yang turun dengan misi wajib menang menyamakan kedudukan tiga minit kemudian, menerusi percubaan dari luar petak penalti pemain tengah, Nur Muhammad Shah Shahiran.

Masuk babak kedua, Harhys Rizal Gareth Ian Stewart meletakkan Singapura 2-1 di hadapan pada minit ke-78, sebelum Muhammad Faiz Amer Runnizar menanduk masuk gol penyamaan, empat minit kemudian. Keputusan itu menghentikan momentum kemenangan pasukan negara, susulan dua kemenangan menewaskan Thailand dan Laos sebelum ini.Perlawanan terakhir peringkat kumpulan bertemu Kemboja pada hari Isnin, bakal menjadi penentu dalam pemburuan slot ke pusingan kalah mati.


Kemenangan JDT 3-0 ke atas Sarawak United FC tidak mudah

JOHOR BAHRU, 15 Mei - Pengendali Johor Darul Ta'zim (JDT) Benjamin Moora menyifatkan kemenangan 3-0 ke atas Sarawak United FC pada aksi pusingan kedua di Stadium Sultan Ibrahim, di sini bukanlah satu tugas mudah. Ini berikutan JDT masih bekerja keras untuk mencari gol selain menempuh detik-detik sukar memasuki babak kedua.

Beliau berkata, pemainnya masih beraksi dengan baik dan tetap menempuh banyak kesukaran sehingga tidak menjaringkan gol pada aksi kedua. "Ini bukan sesuatu yang mudah. Kami hormati Sarawak dan team tetapi kita perlu ambil peluang untuk kekalkan momentum untuk kemenangan," kata Moora di sini. Mora menyatakan JDT mengubah taktikal tiga kali untuk memastikan momentum pasukan bertambah baik.  Perlawanan itu juga boleh dijadikan panduan kepada JDT bagi menghadapi aksi seterusnya.


Djokovic kekal nombor satu dunia

ITALI, 15 Mei - Pilihan utama, Novak Djokovic melangkah ke separuh akhir Terbuka Itali selepas menyingkirkan Felix Auger-Aliassime dari Kanada 7-5, 7-6 di peringkat suku akhir.Dengan mara ke pusingan tersebut, Djokovic berjaya mengekalkan ranking nombor satu dunia miliknya daripada dirampas pemain Rusia, Daniil Medvedev buat kali kedua tahun ini.Pada suku akhir tersebut, Djokovic menerima tentangan hebat daripada pemain berusia 21 tahun, Auger-Aliassime dalam kedua-dua set.Bintang Serbia itu dipaksa bekerja keras sebelum menang 7-5 di set pertama.Namun, lawannya yang juga pilihan kelapan kejohanan, bangkit melawan di set kedua dengan mengheret permainan sehingga ke tie-break sebelum tunduk dengan keputusan 7-6.Selepas ini Djokovic dijadual berdepan pemain Norway, Casper Ruud bagi perebutan slot ke final.Sementara itu, kategori wanita menyaksikan pemain nombor satu dunia, Iga Swiatek turut menempah tiket ke separuh akhir.

Pilihan utama dari Poland itu berjaya mengatasi cabaran pemain Kanada, Bianca Andreescu dengan keputusan 7-6, 6-0 di suku akhir.Swiatek yang menjuarai kejohanan gelanggang tanah liat ini tahun lalu, diberi tentangan sengit di set pertama sebelum menang menerusi tie-break 7-6.Dia kemudian bangkit mendominasi permainan apabila menang mudah 6-0 di set kedua.Pemain berusia 21 tahun itu akan bertemu pilihan ketiga dari Rusia, Aryna Sabalenka di separuh akhir. - REUTERS


Sukan SEA Hanoi 2021 : Grace Wong balas dendam raih emas ke-12 kontinjen negara

HANOI, 14 Mei- Atlet baling tukul besi wanita negara Grace Wong meraih pingat emas pertama Malaysia dalam acara olahraga Sukan SEA, Hanoi.Atlet berasal dari Sarawak berusia 22 tahun itu yang memegang rekod kebangsaan 62.48m, melakukan lontaran terbaik 57.30m di Stadium Nasional MyDinh.Grace yang juga pemenang pingat emas Sukan SEA 2017 akhirnya membalas dendam terhadap pesaingnya dari Thailand, Mingkamon Koomphon, yang mencatat 50.28m, sekadar puas hati di tempat kedua.Koomphon merupakan pemenang pingat emas Sukan SEA Manila 2019, manakala Grace memenangi pingat perak.Seorang lagi atlet Thailand, Panwat Gimsrang pulang dengan pingat gangsa.

(Grace Wong menewaskan seterus utamanya dari Thailand, Mingkamon Koomphon untuk meraih pingat emas)


Penampilan pertama bawa tuah; Skuad wushu hadiahkan dua emas, satu pingat perak

(Atlet wushu negara Tan Zhi Yan (kiri) bersama Clement Ting Su Wei masing-masing berjaya menyumbang pingat emas kepada kontinjen negara selepas cemerlang beraksi dalam acara akhir Taijiquan dan Changquan Lelaki pada Sukan SEA ke-31 di Cau Giay Gymnasium, Hanoi/BERNAMA)

HANOI, 13 Mei - Misi memburu 36 pingat emas kontinjen Malaysia diteruskan dengan Kem wushu negara tampil cemerlang merangkul dua pingat emas dan sebutir perak menerusi disiplin taolu hari ini.Apa yang menariknya, ketiga-tiga pemenang pingat itu membuat penampilan sulung dalam temasya dwitahunan ini, sekali gus memastikan sasaran sebutir perak dan sebutir gangsa skuad wushu tercapai.Kilauan emas pertama hadir menerusi Clement Ting Su Wei yang mencatat 9.70 mata dalam acara changquan lelaki.Walaupun memperoleh mata yang sama dengan juara 2017 Lim Jowen Si Wei dari Singapura, Clement diangkat sebagai juara kerana gaya persembahannya lebih memikat barisan juri.Seorang lagi wakil Malaysia, Yeap Wai Kin terlepas kedudukan podium selepas berada di kedudukan keempat dengan 9.68 mata. Selepas itu, tiba giliran Tan Zhi Yan menghadiahkan pingat emas ke-11 negara apabila mengungguli acara taijiquan lelaki.Atlet berusia 22 tahun dari Batu Berendam, Melaka itu berjaya memukau juri untuk meraih 9.71 mata, mengatasi atlet Filipina, Jones Inso 9.70 mata dan Jun Kai Chan dari Singapura dengan 9.57 mata.Sementara itu, Calvin Lee Wai Leong pula meraih pingat perak dalam acara nandao lelaki dengan 9.68 mata.

(Atlet wushu negara Calvin Lee Wai Leong beraksi dalam acara akhir Nandao Lelaki pada Sukan SEA ke-31 di Cau Giay Gymnasium, Hanoi/BERNAMA)

Bagi kategori jianshu wanita pula, Pan Pui Yee, menamatkan saingan di kedudukan terakhir dalam kalangan tujuh peserta apabila hanya mengumpul 9.36 mata.Cabaran skuad taolu negara bersambung esok menerusi acara daoshu dan gunshu lelaki serta wanita, taijijian lelaki, qiangshu wanita, tajiquan wanita serta nanquan lelaki.


Sukan Sea Hanoi 2021 : Wushu tambah dua emas satu perak

HANOI, 13 Mei - Skuad wushu negara hari ini turun ke gelanggang dengan menghadirkan keceriaan buat kontijen Malaysia di Sukan Sea Hanoi 2021 apabila menyumbang dua pingat emas dan satu pingat perak.Emas kesepuluh hadir menerusi acara Toulu Changquan lelaki apabila Clement Ting Su Wei mencatat mata tertinggi 9.70 untuk meraih emas, manakala wakil Singapura Jowen Si Wei Lim, puas hati dengan pingat perak.Sementara emas acara ini menjadi milik Seraf Naro Siregar dari Indonesia.Dalam acara Toulu Taijiquan lelaki lelaki pula, aksi lemah gemalai yang dipamerkan Tan Zhi Yan berjaya memikat juri dengan memungut 9.71 mata untuk muncul juara.Pingat perak milik Filipina sementara gangsa, Singapura.Skuad wushu turut merangkul sebutir perak menerusi acara Toulu Nandao lelaki.Pingat sumbangkan Calvin Lee Wai Leong manakala emas acara ini dimenangi wakil tuan rumah Quoc Khanh Pham.

(Tan Zhi Yan menyumbang emas ke-11 untuk kontinjen negara menerusi acara Toulu Taijiquan)

(Kem wushu turut meraih sebutir perak menerusi Calvin Lee Wai Leong dalam acara Toulu Nandao lelaki)


Pandelela alih fokus ke Kejohanan Dunia FINA Budapest

SEPANG, 13 Mei - Kejohanan Dunia FINA 2022 di Budapest pada Jun ini akan menjadi fokus seterusnya buat ratu terjun negara, Datuk Pandelela Rinong selepas aksi cemerlang pada Sukan SEA Hanoi.Jelas Pandelela, pada kejohanan berprestij itu sasaran beliau adalah untuk memperbaharui rekod peribadi terbaiknya.Atlet kelahiran Sarawak itu turut memaklumkan, beliau dan rakan sepasukan akan berehat seketika selepas pulang dari Hanoi sebelum mula menyertai kem latihan pusat di Bukit Jalil."Sasaran saya untuk memecahkan rekod peribadi sendiri dan harap dapat melakukan yang terbaik juga dalam acara berpasangan bersama Nur Dhabita Sabri," katanya kepada RTM.

(Pandelela dan Nur Dhabitah bersama pingat emas yang dimenangi mereka pada Sukan SEA Hanoi/BERNAMA)

Beliau yang pernah bergandingan dengan Nur Dhabitah pada 2017 menyifatkan amat teruja digandingkan semula pada Sukan Hanoi ini.Pada aksi Sukan SEA Hanoi, Pandelela dan Nur Dhabitah memenangi emas dalam acara 10 meter platform seirama wanita dengan mengumpul 292.14 mata mengenepikan gandingan Singapura, Ong Sze En-Ong Rei En yang berada di tangga kedua.


Piala Thomas: Pemain Malaysia telah lakukan yang terbaik - Faizal Azumu

(Piala Thomas (kiri) dan Piala Uber(kanan)/FOTO BERNAMA)

BANGKOK,  13 Mei- Perasaan gementar dan terlalu berhati-hati dilihat memberi kesan kepada pemain Malaysia yang menyebabkan kekalahan mengejut kepada India dalam perlawanan suku akhir Piala Thomas malam tadi. Menteri Belia dan Sukan Datuk Seri Ahmad Faizal Azumu berkata para pemain telah melakukan yang terbaik, namun nasib tidak menyebelahi mereka.“Pemain kita boleh melakukan lebih baik lagi.  Saya nampak dalam perlawanan-perlawanan sebelum ini, mereka melakukannya dengan sangat baik.  Kesemua pemain telah mencuba dengan sebaik mungkin. Itu yang kita harapkan. Namun, nasib tidak menyebelahi kita,” katanya kepada Bernama ketika ditemui di Impact Arena di sini. Sebelum itu, Ahmad Faizal bersama Duta Malaysia di Thailand, Datuk Jojie Samuel hadir menyaksikan perlawanan suku akhir Piala Thomas antara Malaysia dan India.Ahmad Faizal berharap pemain Malaysia akan terus berlatih bersungguh-sungguh untuk menghadapi  kejohanan akan datang. “Kita cuba di lain siri Piala Thomas,” katanya.

(Faizal Azumu (kiri) meluangkan masa bersama Skuad Badminton Malaysia selepas tewas pada saingan suku akhir Piala Thomas di Bangkok/FOTO BERNAMA)

Malaysia yang mengalami kemarau kejuaraan selama tiga dekad sejak kali terakhir menjuarai Piala Thomas pada 1992 di Kuala Lumpur, kalah 2-3 kepada India dalam perlawanan suku akhir di sini malam Khamis.-BERNAMA


Vietnam buka tirai Sukan SEA ke-31 dengan penuh gaya

(Sukan SEA 2021 Hanoi dibuka secara rasmi bermula hari ini sehingga 23 Mei)

HANOI, 13 Mei- Selepas mengharungi pelbagai rintangan termasuk ditangguh kerana pandemik COVID-19, temasya sukan terbesar Asia Tenggara Sukan SEA Ke-31 dengan tema “Untuk Asia Tenggara Yang Lebih Kukuh” akhirnya membuka tirai secara rasmi di sini malam ini.Tuan rumah, Vietnam mempersembahkan acara pembukaan yang memukau mata memandang menerusi warna, cahaya dan bunga api yang bersemarak di Stadium Nasional Ny Dinh di sini, enam hari selepas acara pertama dipertandingkan, iaitu bola sepak.Temasya sukan dwitahunan yang berlangsung dari 12 hingga 23 Mei ini dibahagikan kepada tiga segmen, iaitu “Vietnam Yang Ramah”, “Asia Tenggara Yang Kuat” dan “Asia Tenggara Yang Menyinar” ,  dimulai  dengan acara tabik hormat kepada bendera Vietnam dan nyanyian lagu kebangsaan tuan rumah.Kemudian, penonton disajikan dengan satu siri tarian tradisional Vietnam - Tarian Teratai, “Dong Ho Folk Woodcut Painting” dan  “Way to Vietnam”, yang berlangsung selama 30 minit.Penonton memenuhi stadium yang boleh memuatkan 40,000 itu menyambut dan meraikan 11 negara peserta dengan tepukan bergemuruh sebaik sahaja barisan atlet dan pegawai kontinjen masuk ke stadium mengikut aturan abjad dimulai dengan Brunei dan Malaysia merupakan kumpulan kontinjen kelima berbuat demikian. Setiap kontinjen dihadkan kepada 31 orang semasa perbarisan bagi mematuhi protokol COVID-19.Sejumlah 30 peserta mewakili Kontinjen Malaysia pada malam ini, termasuk pembawa bendera Jalur Gemilang, Nur Dhabitah Sabri, Chef de Mission (CDM) Datuk Nur Azmi Ahmad dan dua timbalannya Melvin Chia dan Afrita Ariany Nasril.

(Sukan serantau ini pada asalnya dijadualkan berlangsung November lepas tetapi terpaksa ditangguh akibat pandemik COVID-19)

Nur Dhabitah, merupakan atlet terjun yang memenangi pingat emas sulung negara dalam Sukan SEA Hanoi dalam acara satu meter papan anjal individu wanita, Ahad lepas (8 Mei).CDM dan Nur Dhabitah menggayakan busana tradisional Melayu, masing-masing diberi nama Pendekar Melayu dan Puteri yang menggabungkan warna biru, merah, kuning dan putih sebagai simbolik kepada Jalur Gemilang lengkap dengan tanjak dan sanggul lintang.Sementara atlet Malaysia dan pegawai memakai baju-T korporat yang sedondon dengan corak kepala harimau mengaum sebagai simbol semangat juang yang kental dan keberanian Raja Rimba memburu mangsanya.Temasya sukan serantau ini dirasmikan oleh Presiden Vietnam Nguyen Xuan Phuc Quach, diikuti dengan bacaan ikrar oleh pengadil Phan Thi Ngoc Linh sebelum pelari pecut dan lompat pagar Vietnam Quach Thi Lan diberikan penghormatan menyalakan kawah api kejohanan.Kemudian ia diikuti dengan nyanyian bersemangat lagu tema Sukan SEA kali ini “Hay Toa Sang” sebelum persembahan bunga api yang menerangi langit Hanoi.  Sukan SEA kali ini merupakan pentas pelancaran bagi atlet Malaysia ke Sukan Komanwel Birmingham 2022 yang akan berlangsung dua bulan lagi dan Sukan Asia Hangzhou 2022 yang ditangguhkan, sebelum memulakan misi membawa pulang pingat emas impian di Sukan Olimpik Paris 2024.Malaysia menyasarkan 36 emas, 35 perak dan 75 gangsa yang dikatakan sangat rendah jika dibandingkan dengan jumlah atlet dihantar ke Hanoi sementara lebih separuh daripada sukan yang dipertandingkan adalah acara Sukan Olimpik. Sejumlah 526 emas daripada 40 sukan ditawarkan dalam edisi ke-31 Sukan SEA yang berlangsung di Hanoi dan 11 wilayah di sekitarnya  dengan 10,000 atlet dari 11 negara bersedia mempamerkan bakat mereka.Sukan serantau ini pada asalnya dijadualkan berlangsung November lepas tetapi terpaksa ditangguh akibat pandemik COVID-19.Ini adalah kali kedua Vietnam menjadi tuan rumah Sukan SEA, edisi 2003 dihoskan bersama Hanoi dan Ho Chi Minh City.-BERNAMA


80 pasukan sedia berentap merebut PIala Cabaran Milo 2022

KUALA LUMPUR, 12 Mei - Sebanyak 80 pasukan dibarisi pemain bola sepak remaja negara akan berentap dalam kejohanan sulung bagi merebut Piala Cabaran MILO 2022 yang akan berlangsung di Arena JSA, hab Sukan dan F&B serba lengkap bernilai jutaan ringgit di Setia Alam, bermula 14 hingga 16 Mei depan.

Pengurus Pemasaran Sukan MILO Kerwin Lim dalam satu kenyataan hari ini berkata objektif kejohanan itu adalah untuk memperkasa dan memberi tenaga kepada pemain remaja bagi mencapai kejayaan pada peringkat awal kehidupan mereka serta memberi inspirasi kepada ibu bapa untuk menggalakkan anak-anak mereka aktif dalam sukan sejak dari muda.“Saya tidak sabar untuk melihat 80 pasukan dibarisi bakat muda dari sekolah rendah dan menengah untuk mempamerkan kemahiran mereka dalam kejohanan ini. Ini akan menjadi peluang yang baik untuk mereka beraksi dalam kejohanan bola sepak yang kompetitif dan berasaskan pembangunan.“MILO, bersama-sama rakan sukan utama kami sentiasa memainkan peranan utama dalam pembangunan sukan di Malaysia. Kami gembira dapat bekerjasama dengan Akademi Sukan JSA dalam penganjuran sulung Piala Cabaran MILO,” katanya.

(Sebanyak 80 pasukan dibarisi pemain bola sepak remaja negara akan berentap dalam kejohanan sulung bagi merebut Piala Cabaran MILO 2022/GOOGLE)

Bulan lepas, MILO mengumumkan kerjasamanya dengan Akademi Sukan JSA untuk membangunkan program bola sepak di peringkat akar umbi dengan menganjurkan pertandingan Liga Juara-Juara Remaja MILO dan Piala Cabaran MILO.Sementara itu, Mohd Afiq Tahir Pengurus Pasukan TSS Selangor, satu daripada 80 pasukan terbaik yang akan bertanding dalam kejohanan itu berkata pasukannya bersemangat untuk merangkul Piala Cabaran MILO 2022.“Pasukan kami telah berlatih bersungguh-sungguh sejak dua bulan lepas untuk pertandingan ini. Melalui sokongan pemain remaja yang berbakat ini, kami berazam untuk membawa pulang Piala Cabaran MILO 2022 sulung ini,” katanya.Kejohanan itu membabitkan lima kumpulan umur iaitu di bawah 8 tahun, bawah-10, bawah-12, bawah-14 dan bawah-17. Sebanyak 12 pasukan terbaik dari setiap kategori layak mara ke Liga Juara-Juara Remaja MILO.B - BERNAMA


Piala Thomas: India punahkan harapan Malaysia

(Pemain badminton perseorangan India, K Srikanth meraikan kejayaanselepas menewaskan Ng Tze Yong dengan keputusan 21-11,21-17/FOTO BERNAMA)

BANGKOK, 12 Mei-  India mencipta sejarah malam ini selepas mengejutkan juara lima kali, Malaysia 3-2 dalam perlawanan suku akhir untuk mara ke peringkat separuh akhir buat julung kali dalam Piala Thomas. Bagaimanapun, ia bukan satu perjalanan mudah buat India bangkit kembali dan meranapkan harapan Malaysia yang mengalami kemarau kejuaraan selama tiga dekad sejak kali terakhir menjuarainya pada 1992 di Kuala Lumpur.India bermula dengan langkah kiri , biarpun pemain perseorangan utamanya Lakshya Sen memberikan tentangan sengit kepada perseorang pertama Malaysia, Lee Zii Jia yang menyaksikan mereka terikat pada mata 16-16 sebelum pemain berasal dari Kedah itu menemukan jalan keluar untuk menamatkan set pertama dengan kelebihan dua mata, 23-21.  Zii Jia yang merupakan pemain nombor enam dunia mengawal permainan sepenuhnya sementara Lakshya yang berada pada ranking kesembilan dunia tidak mendapat rentak permainan serta ketepatan pukulan diinginkan yang akhirnya memberikan Malaysia permulaan yang baik dengan kemenangan 21-9.Bagaimanapun, India berjaya menyamakan kedudukan 1-1 selepas Satwiksairaj Rankireddy-Chirag Shetty mempamerkan aksi mengagumkan yang mengakhiri persembahan menarik Goh Sze Fei-Nur Izzuddin Rumsani pada kejohanan kali ini.Beregu nombor lapan dunia itu mengambil masa 41 minit untuk mengatasi Sze Fei-Nur Izzuddin yang berada di kedudukan ke-13 dunia, 21-19, 21-15 dan ini merupakan kemenangan keenam mereka ke atas beregu Malaysia selepas tujuh pertemuan. Kemenangan Satwiksairaj-Chirag sememangnya menaikkan semangat perseorangan kedua India,  Srikanth Kidambi untuk menundukkan bintang negara yang sedang meningkat naik Ng Tze Yong, 21-11 dalam set pertama.Selepas ketinggalan 9-15 dalam set seterusnya, pemain nombor 46 dunia, Tze Yong mengembalikan harapan Malaysia dengan mendapatkan lima mata untuk merapatkan jurang mata kepada 14-15.  Bagaimanapun, pemain India yang lebih berpengalaman itu kembali mendapat rentak permainannya untuk memenangi set kedua 21-17 untuk memberikan kelebihan satu mata buat pasukannya ke atas Malaysia.

(Kejayaan Lee Zii Jia menghadiahkan mata pertama Malaysia gagal menaikkan semangat pasukan negara untuk memenangi perlawanan/ FOTO AFP)

Bagaimanapun kemunculan beregu Malaysia seterusnya yang diwakili ketua pasukan Aaron Chia dan Teo Ee Yi tidak mengecewakan.Aaron-Ee Yi terselamat dalam pertarungan mendebarkan dengan Krishna Prasad Garaga-Vishnuvardhan Goud yang tidak memberikan laluan mudah sebelum memenangi set pertama 21-19 dan meneruskan momentum mereka dalam set kedua untuk menewaskan wakil India itu 21-17 dan seterusya menyamakan kedudukan 2-2 bagi Malaysia.Setelah berjaya menyamakan kedudukan, nasib pasukan negara terletak di tangan Leong Jun Hao tetapi beliau gagal untuk menyumbang mata kemenangan.Perlawanan ketiga perseorangan itu dimenangi pemain India Prannoy H.S yang mengatasi Jun Hao 21-13, 21-8 dan mengakhiri kemaraan Malaysia dalam edisi Piala Thomas kali ini.India akan berhadapan Denmark dalam perlawanan separuh akhir esok selepas wakil Scandinavia itu  menyingkirkan Korea Selatan 3-2 sementara juara bertahan Indonesia yang menewaskan China, 3-0 akan berhadapan Jepun yang mengalahkan Taiwan, 3-2. -BERNAMA


Pembukaan Sukan SEA: Nur Dhabitah manis berbusana tradisional Melayu

(Nur Dhabitah Sabri membawa Jalur Gemilang mengetuai perbarisan dalam upacara pembukaan Sukan SEA ke-31 di Stadium Nasional My Dinh, Hanoi malam ini/FOTO AFP)

HANOI, 13 Mei- Busana tradisional Melayu sekali lagi menghiasi temasya Sukan SEA tatkala senyuman manis pembawa Jalur Gemilang, Nur Dhabitah Sabri mengetuai perarakan masuk kontinjen Malaysia pada Majlis Perasmian temasya dwitahunan itu pada malam Khamis.Nur Dhabitah selaku pembawa bendera Jalur Gemilang, tampil manis dan menawan berbusana tradisional memberi simbolik semangat membara kepahlawanan sang puteri Melayu.Kontinjen Malaysia diketuai Nur Dhabitah yang merupakan penyumbang pingat emas pertama sukan SEA Hanoi, diiringi 12 atlet dan 16 pegawai termasuk Ketua Kontinjen, Datuk Paduka Nur Azmi Ahmad dan dua timbalannya Melvin Chia serta Afrita Ariany Nasril.Busana bertemakan "Pendekar Melayu" disarung Nur Azmi dan "Busana Puteri" digayakan Nur Dhabitah, melambangkan semangat kepahlawanan yang membakar dalam diri setiap atlet negara untuk berjuang sepanjang temasya ini berlangsung.

Anggota kontinjen lain pula mengenakan baju korporat rekaan khas bertemakan harimau yang melambangkan kuasa, semangat juang, keberanian serta kepahlawanan.

Kontinjen negara menjadi negara peserta kelima berarak masuk sambil diiringi sorakan ceria para penonton.

(Anggota kontinjen lain pula mengenakan baju korporat rekaan khas bertemakan harimau)

Perarakan tersebut dilakukan mengikut susunan abjad bermula dengan Brunei, Kemboja, Indonesia, Laos, Malaysia, Myanmar, Filipina, Singapura, Thailand, Timor Leste dan diakhiri dengan tuan rumah, Vietnam.

Malaysia menghantar kekuatan kontinjen 801 orang yang terdiri daripada 584 atlet dan 217 pegawai sepanjang edisi ke-31 temasya yang membuka tirai secara rasmi hari ini dan berakhir pada 23 Mei.

Atlet negara mengambil bahagian dalam 37 daripada 40 sukan yang dipertandingkan, melibatkan 338 daripada 526 acara keseluruhan

Laporan wartawan Berita RTM,Aliff Asyraf Kamanor di Hanoi, Vietnam


Suzuki umum hasrat tamatkan kontrak lebih awal, berundur daripada MotoGP

(Suzuki Motor Corporation sedang berbincang dengan Dorna berhubung kemungkinan menamatkan penyertaannya dalam MotoGP pada penghujung 2022)

PARIS, 12 Mei - Suzuki mengumumkan hasrat pasukan itu menarik diri daripada Kejuaraan MotoGP dan sedang mengadakan perbincangan dengan penganjur kejuaraan, Dorna berhubung penamatan kontrak mereka.“Suzuki Motor Corporation sedang berbincang dengan Dorna berhubung kemungkinan menamatkan penyertaannya dalam MotoGP pada penghujung 2022,” kata Suzuki dalam satu kenyataan."Malangnya, keadaan ekonomi semasa dan keperluan untuk menumpukan usahanya kepada perubahan besar yang dihadapi oleh dunia automotif pada tahun-tahun kebelakangan ini, memaksa Suzuki mengalihkan kos dan sumber manusia kepada usaha membangunkan teknologi baharu."Hanya minggu lepas Dorna berkata Suzuki terpaksa berpegang pada kontrak mereka yang sepatutnya tamat pada 2026 apabila khabar angin mula bertiup kencang bahawa pengeluar Jepun itu mahu menarik diri.Jika perbincangan itu muktamad, ia akan menjadi kali kedua Suzuki meninggalkan persaingan elit itu.Suzuki meninggalkan MotoGP pada penghujung 2011, sebelum kembali pada 2015.

Dalam era 500cc, Barry Sheene, Marco Lucchinelli, Franco Uncini, Kevin Schwantz dan Kenny Roberts Jr. memenangi gelaran dunia menunggang Suzukis.Sejak syarikat itu kembali pada 2015, mereka telah memenangi satu gelaran pelumba pada 2020 menerusi Joan Mir manakala rakan sepasukan, Alex Rins di tempat ketiga.Rins berada di tempat keempat dalam kedudukan musim ini dengan Mir di tempat keenam, menjelang GP Perancis hujung minggu ini.Laman web pakar Motorsports.com minggu lalu melaporkan, Mir mungkin menyertai Honda bagi menggantikan Pol Espargaro. -AFP


Agong, Permaisuri zahir ucapan tahniah kepada skuad terjun negara

KUALA LUMPUR, 12 Mei- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah menzahirkan ucapan tahniah kepada skuad terjun negara atas kejayaan merangkul kesemua lapan pingat emas yang dipertandingkan dalam acara terjun pada Sukan SEA ke-31 di Hanoi, Vietnam. Turut menzahirkan ucapan sama Raja Permaisuri Agong Tunku Hajah Azizah Aminah Maimunah Iskandariah. Menurut Istana Negara, Seri Paduka berdua turut menzahirkan rasa sukacita dan bangga atas kejayaan cemerlang yang dicapai sekali gus mempertahankan gelaran juara keseluruhan sukan terjun yang diraih sejak Sukan SEA Myanmar 2013.”Seri Paduka berdua menzahirkan harapan agar pencapaian cemerlang ini menjadi suntikan semangat kepada atlet lain untuk berusaha dan memberi prestasi terbaik dalam pemburuan pingat emas di temasya tersebut,” demikian menurut Istana Negara menerusi catatan di akaun Facebook rasmi hari ini. Selain itu, Al-Sultan Abdullah dan Tunku Azizah menzahirkan ucapan selamat maju jaya kepada semua atlet dan mendoakan semoga mereka mencapai kejayaan cemerlang. Pingat emas acara terjun diperoleh Nur Dhabitah Sabri menerusi acara 1 meter (m) papan anjal, Chew Yi Wei-Ooi Tze Liang (3m papan anjal seirama lelaki), Tze Liang (1m papan anjal), Ng Yan Yee-Ong Ker Ying (3m papan anjal seirama wanita) dan Yan Yee (3m papan anjal wanita).

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah

Turut menyumbang emas adalah Jellson Jabillin-Hanis Nazirul Jaya Surya (10m platform seirama lelaki), Muhammad Syafiq Puteh (3m papan anjal lelaki) dan Datuk Pandelela Rinong-Nur Dhabitah (10m platform seirama wanita).Skuad terjun juga meraih tiga pingat perak menerusi Kimberly Bong (1m papan anjal wanita), Ker Ying (3m papan anjal wanita) dan Gabriel Gilbert Daim (3m papan anjal lelaki) selain satu gangsa yang diperoleh Bertrand Rhodict (1m papan anjal lelaki).


Piala Thomas : Malaysia juarai kumpulan D, tewaskan Jepun 3-2 jumpa India di suku akhir

BANGKOK, 12 Mei - Malaysia menjuarai Kumpulan D dalam Pusingan Akhir Piala Thomas 2022 di Impact Arena di sini selepas menewaskan Jepun 3-2.

Kemenangan itu sekali gus melunaskan dendam skuad negara ke atas kekalahan 1-4 ketika bertemu juara 2014 itu pada edisi peringkat kumpulan sebelum ini di Aarhus, Denmark.

Kapten pasukan Aaron Chia dan pasangan beregunya Teo Ee Yi, mencuri tumpuan apabila mereka berjaya memainkan peranan pada saat getir untuk menyumbang mata ketiga yang juga mata kemenangan buat Malaysia pada perlawanan keempat.

Aaron-Ee Yi yang diturunkan sebagai beregu kedua negara membuktikan kekuatan daya tahan mereka apabila berjaya mengharungi 50 minit perlawanan penuh debaran bagi mengatasi pasangan Jepun Akira Koga-Yuta Watanabe, 22-20, 21-17.

Terdahulu, jaguh perseorangan negara Lee Zii Jia memberi sinar harapan kepada pasukan kebangsaan apabila beliau mudah menguasai perlawanan pertama berdepan Kento Momota.

Pemain nombor enam dunia itu dilihat garang sejak awal permainan yang menyaksikan Momota ketinggalan lapan mata dalam set pertama sebelum Zii Jia menang 21-17.

Segalanya tidak menjadi buat pemain nombor dua dunia Momota apabila beliau mengulangi kesilapan sama pada set seterusnya justeru membolehkan Zii Jia meraih kemenangan 21-8.

Meskipun gembira dapat menyumbang mata sulung buat Malaysia, Zii Jia percaya pemain Jepun itu yang ketika ini bukan pada kondisi terbaiknya akan bangkit semula.

Selain itu, strategi Malaysia untuk menurunkan juara beregu lelaki Terbuka Jerman 2022 Goh Sze Fei-Nur Izzuddin Rumsani sebagai beregu utama ternyata berhasil apabila mereka berjaya mengejutkan juara dunia Takuro Hoki-Yugo Kobayashi bagi membolehkan Malaysia mendahului dua mata.

Beregu nombor 13 dunia Sze Fei-Nur Izzuddin mempamerkan aksi mengagumkan untuk akhirnya meraih kemenangan pertama mereka ke atas pasangan nombor empat dunia itu selepas tiga kali pertemuan sejak Terbuka Perancis 2017.

Sze Fei-Nur Izzuddin menang set pertama dengan perbezaan tipis 21-19 dan terus mengutip mata kedua negara dengan mencatatkan kemenangan 21-16 pada set kedua.

Pemain senior Liew Daren bagaimanapun gagal membawa momentum kemenangan Malaysia dalam permainannya apabila beliau membuka ruang untuk Jepun meraih satu mata, selepas kecundang straight set kepada pemenang Terbuka Perancis 2021 Kanta Tsuneyama, 16-21, 20-22.

Walaupun Malaysia telah memusnahkan harapan Jepun untuk mengungguli peringkat kumpulan susulan kejayaan Aaron-Ee Yi, Kento Nishimoto terus berjuang bagi menundukkan pemain muda negara Leong Jun Hao, 21-6, 19-21, 21-15, dan menyumbang mata kepada pasukannya.

Malaysia yang merupakan Juara Kumpulan D diundi bertemu India, Naib Juara Kumpulan C  pada suku akhir Final Piala Thomas.

Malaysia akan berhadapan Korea Selatan atau Denmark sekiranya layak ke separuh akhir.

Undian turut menyaksikan juara bertahan Indonesia bertemu China yang merupakan seperti satu ulangan final tahun lepas sementara Juara Kumpulan C, Taiwan akan menentang Jepun.

(Liew Daren melepaskan satu mata kepada Jepun apabila tewas di tangan Kanta Tsuneyama)


Piala Thomas: Malaysia berdepan India pada aksi suku akhir malam ini

BANGKOK, 12 Mei -  Malaysia, yang merupakan Juara Kumpulan D diundi bertemu naib juara Kumpulan C, India pada aksi suku akhir, 8 malam ini.Sekiranya berjaya melepasi cabaran tersebut, Malaysia akan berhadapan sama ada Korea Selatan atau Denmark di separuh akhir.Pengarah Prestasi Tinggi Persatuan Badminton Malaysia, Dr Tim Jones berkata, skuad negara tidak akan mengambil mudah cabaran dari India, kerana mereka mempunyai barisan pemain yang mantap bagi edisi tahun ini.

“Bagaimanapun, kami merasa yakin selepas berhadapan dengan Jepun dan kami sedia untuk bertemu dengan sesiapa pun pada waktu ini, ayuh , ke suku akihir,” katanya kepada wartawan ketika ditemui selepas sesi cabutan undian itu.Tim juga gembira menyaksikan kemenangan Malaysia ke atas Juara 2014, Jepun terutamanya aksi hebat Lee Zii Jia menumpaskan Kento Momota yang beliau percaya akan melonjakkan keyakinan pemain itu menjelang perlawanan suku akhir menentang India.


Gol masa kecederaan Forestieri lonjak JDT ke tangga teratas Liga Super

KUALA LUMPUR, 11 Mei - Johor Darul Ta'zim (JDT) terpaksa berhempas-pulas sebelum berhasil menewaskan pasukan Negeri Sembilan FC 1-0 dalam aksi Liga Super di Stadium Tuanku Abdul Rahman, Paroi.

Dalam pertembungan itu, penyerang import Argentina Fernando Forestieri muncul wira buat JDT selepas menjaringkan gol pada masa kecederaan, sekali gus menyaksikan pasukan itu kini di tangga teratas liga dengan 15 mata.

Negeri Sembilan selaku penyandang takhta liga sebelum ini terpaksa berpuas hati pada kedudukan kedua dengan 14 mata.

Di Kuantan dalam satu lagi aksi Liga Super, Sri Pahang FC berputih mata apabila tewas 1-2 kepada Sarawak United di Stadium Darul Makmur.

Pahang terlebih dahulu memecah kebuntuan gol menerusi sepakan deras Manuel Hidalgo dari luar kotak penalti pada minit ke-48.

Sarawak bangkit menyamakan kedudukan melalui jaringan Nur Shamie Iszuan Amin pada minit ke-54 yang memanfaatkan hantaran rakan sepasukan Francis Kone.

Insiden Muhammad Gopi dikasari oleh Muhammad Arshad menghadiahkan sepakan penalti buat Sarawak yang disempurnakan Uche Agba pada minit ke-72, justeru menoktahkan kemenangan skuad Bujang Senang.

Dalam pada itu, Perak FC menundukkan Skuad Projek FAM-MSN 1-0 dalam perlawanan tunggal Liga Premier malam ini di Stadium Bolasepak Kuala Lumpur, Cheras.

Gol perlawanan dijaringkan kapten pasukan Perak Firdaus Saiyadi pada minit ke-63.- BERNAMA


Sukan Sea Hanoi 2021 : Skuad B23 kekal rekod tanpa kalah, tewaskan Laos 3-1

NAM DINH, 11 Mei - Skuad Bawah 23 Tahun (B-23) kebangsaan berjaya melunaskan dendam ke atas Laos dengan kemenangan 3-1 pada perlawanan Kumpulan B saingan acara bola sepak lelaki Sukan SEA ke-31 di Stadium Thien Truong.

Kejayaan skuad bimbingan Ketua Jurulatih Brad Maloney mengumpul tiga mata lagi membolehkan Malaysia menerajui saingan kumpulan dengan mengumpul enam mata selain mengekalkan rekod tanpa kalah selepas mengatasi Thailand 2-1 pada aksi sulung, Sabtu lepas.

Pasukan negara yang masih segar dengan kemenangan itu, bagaimanapun memulakan perlawanan dengan perlahan dan buntu mencipta peluang jaringan pada 30 minit pertama selepas banyak hantaran serta lorongan tidak berjaya melepasi kubu pertahanan Laos.

Namun, gol yang ditunggu-tunggu akhirnya tiba enam minit kemudian menerusi penyudah penyerang muda KV Kortrijk, Luqman Hakim Shamsudin yang menerima hantaran rakan sepasukan di dalam kotak penalti, tenang menggelecek pertahanan lawan sebelum merembat bola yang menggegar jaring.

Jaringan pembukaan itu memberi tekanan kepada Laos yang mula membuka permainan dalam memburu gol penyamaan, namun sebaliknya peluang itu dimanfaatkan pemain tengah Muhamad Syahir Bashah untuk melepaskan rembatan dari luar kotak penalti bagi gol kedua negara pada minit ke-43.

Pada babak kedua, Malaysia semakin selesa mengawal permainan dan hampir mencetak gol ketiga apabila percubaan ketua pasukan Muhammad Mukhairi Ajmal Mahadi pada minit ke-51 sedikit tersasar di penjuru kanan gawang Laos.

Laos yang semakin tertekan mula mengubah corak permainan kepada lebih agresif dengan banyak melakukan bentesan keras ke atas pemain negara, namun ia tidak sedikit pun melunturkan semangat skuad kendalian Maloney untuk menambah jaringan menerusi Luqman Hakim yang tidak dikawal pertahanan Laos untuk menyepak masuk hantaran lintang rakan sepasukan pada minit ke-67.

Sejurus meledak gol ketiga negara dan kedua peribadinya malam ini, Luqman Hakim terpaksa dibawa keluar dalam keadaan terhincut-hincut akibat kecederaan dialami dan digantikan dengan Muhammad Syafik Ismail.

Hasrat Malaysia mencatat kemenangan tanpa bolos tidak kesampaian apabila gawang pasukan negara dibolosi pada minit ke-85 menerusi sepakan penyerang gantian Laos, Visith Bounpaserth yang kelihatan seperti sudah terkeluar tetapi melencong masuk ke sudut kanan tiang gol Malaysia.

Kedudukan 3-1 kekal sehingga wisel penamat sekali gus memberikan pasukan negara tonik terbaik bagi menamatkan baki saingan kumpulan menentang Singapura Sabtu ini dan Kemboja pada 16 Mei dalam usaha memburu tempat ke peringkat separuh akhir. Kedua-dua aksi akan berlangsung di venue sama.- BERNAMA


Sukan SEA Hanoi 2021: Datuk Pandelela, Nur Dhabitah sumbang emas kesembilan negara

HANOI, 11 Mei- Skuad terjun Malaysia membuktikan kehandalan mereka selepas menyapu bersih semua lapan pingat emas yang ditawarkan dalam penganjuran temasya dwitahunan ke-31 itu.Ia sekali gus menepati sasaran ditetapkan oleh kem terjun negara di Hanoi.

Dalam acara terakhir hari ini, atlet terjun negara, Datuk Pandelela Rinong dan Nur Dhabitah Sabri melengkapkan kemenangan Malaysia apabila mengungguli 10 meter platform seirama wanita di Aquatic Sports Palace.Gandingan itu mengumpul 292.14 mata selepas melengkapkan lima terjunan.

Pandelela dan Nur Dhabitah cemerlang pada terjunan ketiga selepas mencatat mata tertinggi 65.70, seterusnya memberikan 64.32 mata pada terjunan keempat dan kelima untuk merangkul emas kesembilan buat negara.

(Datuk Pandelela dan Nur Dhabitah bersedia sebelum beraksi pada acara akhir 10 Meter platform seirama wanita)

Pasangan kembar dari Singapura Ong Sze En dan Ong Rei En pula membawa pulang perak dengan 225.42 mata.

Manakala wakil tuan rumah, Bui Thị Hong Giang dan Mai Hong Hanh mencatatkan 185.25 mata di tempat ketiga, bagaimanapun tiada pingat gangsa diberikan memandangkan hanya tiga pasangan tersebut mengambil bahagian.Nur Dhabitah, yang juga pembawa Jalur Gemilang, merupakan pemenang emas sulung negara di temasya tersebut menerusi acara 1 meter papan anjal Ahad lepas.


KDA FC akan saman pihak sebar fitnah

ALOR SETAR, 11 Mei- Kedah Darul Aman FC (KDA FC) tidak teragak-agak untuk menyaman mana-mana pihak yang menyebar fitnah kononnya aksi hambar pasukan itu berpunca daripada masalah tunggakan gaji. Menteri Besar Kedah, Datuk Seri Muhammad Sanusi Md Nor yang juga Presiden KFA menjelaskan, beliau telah dimaklumkan pengurusan KDA FC bahawa tiada sebarang tunggakan gaji melibatkan pasukan berkenaan. "Saya dah tanya, KDA FC dah maklumkan saya tadi, tidak ada tunggaklan gaji dan mereka sedang menyediakan notis saman kepada pihak yang menularkan kononnya KDA FC tak bayar gaji.Tunggu surat saman sahaja, selamat menjawab di mahkamah kepada pihak yang sengaja memfitnah," katanya dalam sidang media di sini.

(Datuk Seri Muhammad Sanusi Md Nor)

Mengulas mengenai prestasi pasukan yang kurang memberangsangkan, beliau turut menyatakan rasa kurang gembira dengan situasi berkenaan.Beliau berharap agar ketua jurulatih dan pemain menentukan prestasi agar skuad hijau kuning terus bangkit mengumpul mata dan berada di kedudukan terbaik liga. Untuk rekod, KDA FC tewas berturut-turut dalam tiga perlawanan menentang Sabah FC, Selangor FC dan Melaka FC.Skuad itu juga sekadar mencatat keputusan seri tiga sama menentang PJ City FC malam tadi.


Sukan SEA Hanoi 2021: Syafik Puteh sumbang emas kelapan negara

HANOI, 11 Mei- Skuad terjun terus memberi perkhabaran gembira apabila satu lagi pingat emas diperoleh dalam acara Springboard 3 meter lelaki.Terjunan konsisten Muhammad Syafiq Puteh membolehkannya merangkul pingat emas kelapan negara dengan mengumpul mata tertinggi 381.35.Muhammad Syafiq mempamerkan aksi menarik pada terjunan kelima manakala markah tertinggi 70.0 diraih pada terjunan ketujuh sekaligus memungut mata tertinggi keseluruhan.

(Syafiq Puteh beraksi pada acara akhir 3 meter papan anjal lelaki di My Dinh Water Sports Stadium)

Rakan senegara Gabriel Gilbert Daim pula memenangi perak dengan 357.30 mata dan gangsa milik penerjun Thailand, Chawanwat Juntaphadawon yang mengumpul 340.35 mata.


Sukan SEA: Skuad pencak silat hadiahkan Emas ketujuh buat negara

HANOI, 11 Mei - Skuad pencak silat negara menghadiahkan pingat emas ketujuh buat kontinjen negara dalam temasya Sukan Sea Hanoi.Ia diperoleh Muhammad Taqiyuddin Hamid - Sazzlan Yuga dalam acara Seni Ganda Lelaki yang berakhir kira-kira pukul 12 tengah hari tadi.

Kejayaan itu membolehkan, Malaysia terus mengungguli carta pungutan pingat dengan tujuh emas, dua perak dan satu gangsa.Petang ini, pasukan negara berpeluang menambah dua lagi emas dalam acara terjun.


Man City berjaya lamar Haaland

LONDON, 11 Mei - Manchester City mengumumkan pada hari Selasa bahawa mereka telah mencapai persetujuan untuk menandatangani penjaring prolifik, Erling Haaland dari Borussia Dortmund.Juara bertahan Liga Perdana Inggeris itu akan membayar yuran pelepasan berjumlah £60 juta."Manchester City boleh mengesahkan kami telah mencapai persetujuan secara prinsip dengan Borussia Dortmund untuk perpindahan penyerang Erling Haaland pada 1 Julai 2022," kata kelab itu dalam satu kenyataan."Perpindahan tetap tertakluk pada syarat yang bakal dimuktamadkan oleh kelab dengan pemain itu," tambahnya.

Perjanjian untuk pemain berusia 21 tahun itu menamatkan pencarian City untuk penyerang elit bagi menggantikan penjaring terbanyak Sergio Aguero berpindah ke Barcelona tahun lalu.Haaland yang menyertai Dortmund dari RB Salzburg pada Januari 2020, menjaringkan 85 gol dalam 88 penampilan untuk pasukan Jerman itu. -AFP


Sukan SEA: Sasaran Malaysia dalam kedudukan tiga terbaik cerah

HANOI, 11 Mei - Sasaran kontinjen Malaysia untuk berada di kelompok tiga teratas dari segi jumlah pungutan pingat pada Temasya Sukan SEA Hanoi tampak cerah.Perkara itu dijelaskan Ketua Kontinjen (CDM) Malaysia ke Sukan SEA Hanoi, Datuk Nur Azmi Ahmad yang melihat Malaysia kini berada pada landasan baik.Beliau berharap atlet-atlet dari acara sukan lain mampu mengikuti jejak langkah dan semangat dipamerkan skuad terjun negara yang sudah pun menyumbang enam pingat emas.

(Ketua Kontinjen CDM Malaysia Sukan SEA, Datuk Nur Azmi Ahmad ketika ditemui media di sini)

"Ini memberi semangat dan peluang kepada atlet-atlet lain yang telah datang dan baru datang, supaya ia dapat memastikan setiap hari kita mempunyai pingat emas, walaupun satu atau pun dua butir pingat emas, supaya kedudukan sasaran kita 36 itu tercapai," katanya kepada pemberita selepas majlis makan malam bersama media di Hanoi Club, di sini.Malaysia kini masih berada ditangga pertama selepas tiga hari dengan pungutan enam pingat emas, dua pingat perak dan lima pingat gangsa sekali gus mengumpul 13 mata keseluruhan.Manakala di tempat kedua, tuan rumah Vietnam yang sudah pun mengumpul empat pingat emas, empat pingat perak dan enam pingat gangsa.


Barcelona tewaskan Celta Vigo 3-1, kukuhkan kedudukan tangga kedua La Liga

(Penyerang Barcelona, Ousmane Dembele (kiri) bersaing dengan pemain tengah Celta Vigo, Fran Beltran pada aksi bola sepak La Liga/AFP)

MADRID, 11 Mei - Pierre-Emerick Aubameyang menjaringkan dua gol ketika Barcelona terus menguatkan cengkaman mereka di tangga kedua La Liga pada Selasa dengan kemenangan 3-1 di tempat sendiri menentang Celta Vigo.Tetapi kemenangan Barca dibayangi kecederaan serius kepala pemain pertahanan Ronald Araujo pada minit ke-64 perlawanan.Araujo telah diusung ke dalam ambulans dan terpaksa memakai pendakap leher.Barcelona mengesahkan pemain berusia 23 tahun itu mengalami gegaran otak dan telah dibawa ke hospital untuk menjalani pemeriksaan lanjut.

(Pemain pertahanan Barcelona, Ronald Araujo, dibawa dengan ambulans selepas mengalami kecederaan semasa perlawanan bola sepak La Liga antara Barcelona dan Celta Vigo/AFP)

Dua gol Aubameyang di separuh masa hadir selepas Memphis Depay membuka jaringan di Camp Nou. Celta membalas satu gol menerusi Iago Aspas tetapi harapan untuk bangkit musnah apabila Jeison Murillo dibuang padang.Barca berada tujuh mata di hadapan Sevilla dan lapan di hadapan Atletico Madrid, dengan Sevilla dan Atletico akan menentang antara satu sama lain di Wanda Metropolitano pada Ahad ini. Real Madrid, yang telah pun dinobatkan sebagai juara, berada sembilan mata di hadapan pasukan Xavi Hernandez di tangga teratas liga, dengan kelebihan satu perlawanan. -AFP


Liga Perdana Inggeris: Liverpool terus bersaing dengan City, tewaskan Villa 2-1

(Penyerang Liverpool, Sadio Mane meraikan kejayaan menjaringkan gol kedua pasukannya dalam perlawanan bola sepak Liga Perdana Inggeris menentang Aston Villa/AFP)

BIRMINGHAM, 11 Mei - Liverpool mengekalkan harapan bagi kejuaraan Liga Perdana Inggeris (EPL) apabila jaringan kemenangan Sadio Mane menewaskan Aston Villa 2-1 di Villa Park, Birmingham untuk menyamakan kedudukan dengan Manchester City di puncak carta liga.The Reds segera menebus kesalahan untuk permulaan yang perlahan apabila Joel Matip memadamkan gol pembukaan Douglas Luiz dalam masa enam minit.Tandukan Mane, 25 minit sebelum tamat perlawanan cukup untuk mengekalkan tekanan ke atas City, yang mempunyai kelebihan satu perlawanan menentang Wolves pada Rabu.

(Pemain Liverpool, Mohamed Salah (kiri) bersaing dengan pemain Aston Villa, Douglas Luiz semasa perlawanan bola sepak Liga Perdana Inggeris di Villa Park, Birmingham/AFP)

Bagaimanapun, kelebihan tipis kemenangan Liverpool mengekalkan anak buah Pep Guardiola di puncak dengan perbezaan gol.Kemenangan anak buah Jurgen Klopp terpaksa dibayar dengan kehilangan Fabinho akibat kecederaan otot yang berkemungkinan menyebabkan dia tidak dapat beraksi pada final Piala FA pada Sabtu dan final Liga Juara-Juara menentang Real Madrid pada 28 Mei ini. -AFP


Liga Super: Hatrik Ronald Ngah gagal bantu Kedah kutip tiga mata penuh

KUALA LUMPUR, 11 Mei - Hasrat Kedah Darul Aman (KDA) FC merampas kedudukan teratas Liga Super daripada Negeri Sembilan FC lebur selepas seri 3-3 menentang Petaling Jaya (PJ) City FC dalam perlawanan yang berlangsung di Stadium Majlis Bandaraya Petaling Jaya, malam tadi.Jaringan hatrik penyerang import Cameroon, Ronald Ngah pada mulanya mengukir kegembiraan buat skuad Sang Kenari bagaimanapun tidak bertahan lama apabila PJ City bangkit menyamakan kedudukan hasil rembatan Khyril Muhymeen pada minit ke-83.Dalam babak pertama perlawanan, Kedah yang dibimbing jurulatih Aidil Sharin Sahak membuka jaringan seawal minit ke-20 menerusi jaringan Ngah.Tersentak dengan keadaan itu, giliran PJ City menyamakan kedudukan apabila Darren Lok menjaringkan gol  selang sembilan minit kemudian.Ngah bagaimanapun kembali meletakkan Kedah di depan dengan menyumbat gol pada minit ke-32.

(Pemain PJ City FC, Khyril Muhymeen ditemu bual media selepas perlawanan menentang KDA FC)

Bersambung babak kedua, penguasaan Kedah bertambah kukuh apabila Ngah menghadiahkan gol ketiga pasukan pada minit ke-65.PJ City mula menemui rentak kebangkitan apabila Mahali Jasuli menggandakan jaringan gol pada minit ke-75 sebelum jaringan Khyril mengikat kedudukan 3-3 sehingga wisel penamat ditiup.Sementara itu dalam satu lagi aksi Liga Super, Kuala Lumpur (KL) City FC menewaskan Penang FC 3-2 di Stadium Bolasepak Kuala Lumpur, Cheras.Gol KL dihasilkan menerusi J Parthiban pada minit ke-43 diikuti Romel Morales minit ke-55 dan Zhafri Yahya minit ke-78.Sementara gol Penang dijaringkan Endrick Dos Santos pada minit ke-80 dan Hilal El Helwe minit ke-87. -BERNAMA


Sukan SEA Hanoi 2021: Jelson Jabilin-Hanis Nazirul rangkul pingat emas ke-6

(Pencapaian emas keenam itu hasil gandingan atlet terjun negara, Hanis Nazirul dan Jelson Jabilin menerusi acara terjunan 10 meter platform seirama)

HANOI, 10 Mei- Skuad kontinjen negara terus cemerlang mengharumkan nama negara apabila berjaya merangkul emas keenam bagi temasya Sukan SEA Hanoi.Pencapaian emas keenam itu hasil gandingan atlet terjun negara, Hanis Nazirul dan Jelson Jabilin menerusi acara terjunan 10 meter platform seirama.Mereka mengesahkan kemenangan selepas mengumpul keseluruhan 345.93 mata.Pingat emas keenam yang diraih pada hari ini berjaya mengukuhkan kedudukan kontinjen Malaysia menjelang pembukaan rasmi Sukan SEA Hanoi pada Khamis ini.Bagi pingat perak menjadi milik Wakil dari Singapura dengan 322.50 mata manakala Vietnam meraih pingat gangsa dengan catatan 251.46 mata.

(Atlet terjun negara, Jellson Jabillin (kiri) bersama gandingannya Hanis Nazirul Jaya Surya (kanan) ketika beraksi dalam acara 10 meter platform seirama lelaki sempena Sukan SEA 2021 di Pusat Akuatik My Dinh hari ini/FOTO BERNAMA)

Semalam, atlet terjun lelaki negara, Ooi Tze Liang turut menjadi individu yang menyumbang emas ketiga buat negara selepas tampil cemerlang bagi aksi 1 meter papan anjal individu.Pencapaian tersebut sekali gus menyaksikan lagu Negaraku berkumdang pada temasya Sukan SEA ke-31 di Hanoi, Vietnam.Setakat ini, Malaysia merangkul enam pingat emas, dan dua lagi masing-masing pingat gangsa dan perak.Terdahulu, momentum kecemerlangan skuad terjun negara terus terlakar hari ini apabila emas kelima negara disumbangkan atlet terjun, Ng Yan Yee dalam acara akhir 3 meter papan anjal individu wanita.


Sukan SEA: Kem terjun hampiri sasaran lapan emas

(Acara terjun yang berlangsung di Pusat Akuatik My Dinh, Hanoi)

HANOI, 10 Mei- Skuad terjun kebangsaan menghampiri sasaran lapan pingat emas selepas gandingan Jellson Jabillin-Hanis Nazirul Jaya Surya, mengungguli saingan final acara 10 meter (m) platform seirama lelaki Sukan SEA ke-31, yang berlangsung di Pusat Akuatik My Dinh di sini, hari ini.Kejayaan itu ibarat rindu yang terubat buat gandingan negara, selepas berjaya merangkul semula kilauan pingat yang dimenangi pada edisi 2017 di Kuala Lumpur, selepas acara itu tidak dipertandingkan pada edisi berikutnya di Filipina.Pada aksi final itu, Jellson-Hanis Nazirul menamatkan keseluruhan enam terjunan dengan mengumpul 345.93 mata, untuk meninggalkan tiga pesaing lain yang mengambil bahagian.Pencabar terdekat Jonathan Chan Fan Keng-Max Lee Shien Oon dari Singapura, menang perak apabila mengutip 322.50 mata keseluruhan, sementara gangsa milkk wakil tuan rumah Nguyen Quang Dat-Dang Hoang Tu dengan 251.46 mata.

(Skuad terjun kebangsaan menghampiri sasaran lapan pingat emas)

Kejayaan dilakar gandingan negara itu juga menjadikan pungutan pingat Malaysia setakat ini adalah enam pingat emas, untuk menerajui kedudukan carta negara bertanding.Esok, kem terjun negara akan meneruskan misi menyapu bersih keseluruhan lapan pingat emas yang dipertandingkan pada temasya sukan dwitahunan itu, dengan Muhammad Syafiq Puteh dan Gabriel Gilbert Daim akan beraksi dalam acara 3m papan anjal lelaki.Turut bertanding adalah dua penerjun terbaik negara Datuk Pandelela Rinong dan Nur Dhabitah Sabri menerusi acara 10m platform seirama wanita.-BERNAMA


Sukan SEA Hanoi 2021: Acara terjun terus jadi lubuk emas negara.

HANOI, 10 Mei- Momentum kecemerlangan skuad terjun negara diteruskan lagi hari ini apabila emas kelima negara disumbangkan atlet terjun, Ng Yan Yee dalam acara akhir 3 meter papan anjal individu wanita.Yan Yee berjaya mengungguli acara tersebut setelah mengutip mata tertinggi 270.60.Beraksi dalam lima pusingan, Yan Yee memulakan terjunan pertama dengan meraih 57.00 mata.Peningkatan ditampilkan pada dua terjunan berikutnya dengan 65.10 dan 52.50 untuk meneruskan aksi konsisten sehingga terjunan terakhir.Bagi Yan Yee, emas yang dirangkulnya hari ini menjadi pembakar semangat bukan sahaja kepada atlet terjun, malah semua atlet negara yang bakal bertanding pada sukan SEA kali ini.Untuk rekod, ini merupakan pingat emas ketujuh peribadi Yan Yee sepanjang penampilan beliau dalam Sukan SEA sejak 2011.

(Yan Yee beraksi dalam acara 3 meter papan anjal individu wanita di Pusat Akuatik My Dinh)

Sementara itu, dalam acara sama seorang lagi wakil negara, Ong Ker Ying turut mempamerkan aksi cemerlang dengan meraih pingat perak kedua negara selepas mengutip mata keseluruhan 242.40 dibelakang Yan Yee.Pingat gangsa pula menjadi milik penerjun Singapura, Fong Kay Yian yang berjaya meraih 230.15 mata keseluruhan.


Bekas bintang NBA, Adrien Payne maut ditembak

ANKARA, 10 Mei - Bekas pemain NBA, Adreian Payne, 31, maut akibat ditembak dalam satu insiden di Orlando, Florida pada Isnin, lapor Agensi Anadolu memetik polis. Syerif Kaunti Orange di Orlando berkata pihak polis menerima panggilan kecemasan pada 1.37 pagi waktu tempatan (0537GMT), mangsa disahkan meninggal dunia ketika di hospital.Payne bersama NBA sebanyak empat musim dengan menyertai Atlanta Hawks, Minnesota Timberwolves, dan Orlando Magic.Beliau kemudian berpindah ke EuroLeague Panathinakos dan ASVEL. Payne memenangi satu kejuaraan Liga Greece bersama Panathinaikos.Selain itu Payne pernah menyertai kelab Turki, OGM Ormanspor sebelum berpindah ke pasukan Lithuania BC Juventus pada 2021.Kelab Greek, Panathinaikos mengucapkan takziah atas permergian Payne."Kami terkejut dengan berita kematian bekas pemain kami. Takziah daripda kami kepada keluarga Adreian Payne. #RIP #AdreianPayne," ciap Panathinaikos di Twitter.Turkish Airlines EuroLeague turut mengucapkan takziah kepada keluarga Payne.- BERNAMA

( Adreian Payne, 31, maut akibat ditembak dalam satu insiden di Orlando)


Pengendali Phoenix Suns dinobat jurulatih terbaik NBA

NEW YORK, 5 Mei- Ketua jurulatih Phoenix Suns, Monty Williams dinamakan sebagai jurulatih terbaik NBA pada hari Isnin selepas membimbing Arizona melalui kempen 64 kemenangan dan mendahului liga.NBA dalam satu kenyataan berkata, Williams memenangi trofi Red Auerbach selepas menewaskan ketua jurulatih Memphis Grizzlies Taylor Jenkins dan bos Miami Heat, Erik Spoelstra.Ia adalah kali pertama Williams yang berusia 50 tahun menerima anugerah itu.Williams adalah jurulatih Phoenix ketiga yang memenangi jurulatih terbaik selepas Cotton Fitzsimmons (1988-89) dan Mike D'Antoni (2004-05).Dalam undian oleh 100 wartawan dan penyiar sukan, Williams menerima 458 mata selepas menerima 81 undian tempat pertama.Ketua jurulatih Memphis Jenkins di tempat kedua dengan 270 mata (17 undian tempat pertama) manakala Spoelstra dari Miami di tempat ketiga dengan 72 mata (satu undian tempat pertama).Jurulatih dianugerahkan lima mata untuk setiap undian tempat pertama, tiga mata untuk setiap undian tempat kedua dan satu mata untuk setiap undian tempat ketiga.The Suns dilihat mempamerkan aksi cemerlang dibawah pimpinan Williams, yang mengambil alih pada 2019 selepas semusim sebagai pembantu di Philadelphia 76ers.


ROM, 10 Mei -Naomi Osaka telah menarik diri daripada Kejohanan Tenis Terbuka Itali di sini untuk merehatkan kecederaan achilles menjelang Terbuka Perancis, kata WTA pada Isnin.Juara Grand Slam empat kali itu mengalami kecederaan dalam perlawanan pembukaannya di Madrid awal bulan ini, sebelum bergelut dan tewas dalam aksi pusingan kedua kepada Sara Sorribes Tormo.“Malangnya saya terpaksa menarik diri daripada Rom kerana kecederaan yang saya alami minggu lalu di Madrid masih belum pulih,” kata bintang Jepun itu dalam satu kenyataan."Ia adalah kecederaan achilles jadi saya perlu berhati-hati, terutamanya sebelum Roland Garros."

(Naomi Osaka tarik diri daripada Terbuka Itali kerana kecederaan/GOOGLE)

Bekas pemain nombor satu dunia itu tidak pernah mara ke perlawanan akhir kejohanan gelanggang tanah liat, tetapi berharap untuk mengubahnya di Terbuka Perancis yang bermula pada 22 Mei.Osaka, yang kini menduduki ranking ke-38 dunia, telah menunjukkan tanda-tanda untuk kembali kepada prestasi sebenar tahun ini.Pemain berusia 24 tahun itu mara ke perlawanan akhir Terbuka Miami, namun tewas kepada pemain nombor satu dunia, Iga Swiatek, pada April.Dia telah digantikan dalam undian Rom oleh Nuria Parrizas Dias dari Sepanyol. -AFP


Piala Uber : Skuad wanita negara tersingkir

BANGKOK, 9 Mei - Skuad wanita negara tersingkir daripada saingan Piala Uber selepas mengalami kekalahan kedua berturut-turut dalam aksi kumpulan C yang berlangsung di Impact Arena, Bangkok, sebentar tadi.  Skuad wanita negara gagal mencetuskan kebangkitan apabila kecundang di tangan Thailand 4-1, selepas tewas 2-3 kepada Denmark semalam.  Aksi pertama wakil negara, juara remaja dunia dua kali, Goh Jin Wei hampir mencipta kejutan ke atas bekas juara dunia, Ratchanok Intanon sebelum akur dengan kekalahan 21-14, 14-21, 15-21.  Bangkit menyamakan kedudukan apabila beregu wanita, Pearly Tan-M.Thinaah mengatasi gandingan Jongkolphan Kititharakul-Rawinda Prajongjai,16-21, 21-19, 21-17.  Namun, Thailand kembali mendahului menerusi kemenangan perseorangan kedua mereka, Pornpawee Chochuwong yang menewaskan pemain muda negara, Myisha Khairul, 22-20, 21-10.

(Aksi pemain perseorangan wanita negara, Goh Jin Wei menentang pemain Thailand, Ratchanok Intanon)

Beregu kedua tuan rumah, Benyapa Aimsaard-Nuntakarn Aimsaard memastikan kemenangan awal pasukan itu selepas menundukkan pasangan negara Valeriee Siow-Teoh Mei Xing, 21-9, 21-14.  Aksi perseorangan ketiga menyaksikan Busanan Ongbamrungphan menang ke atas pemain negara, Tan Zhing Yi, 21-19, 21-6.  Keputusan ini juga menyaksikan peluang Malaysia untuk layak ke suku akhir telah pun berakhir.  Aksi terakhir skuad negara bertemu Mesir, malam esok, sekadar pelengkap jadual.


Sukan SEA Hanoi : Tze Liang hadiahkan emas ketiga negara

HANOI, 9 Mei - Penerjun negara, Ooi Tze Liang nyata tidak berdepan masalah mengungguli acara 1 meter papan anjal lelaki Sukan SEA Hanoi 2021 selepas mengutip 377.70 mata sekali gus menghadiahkan emas ketiga buat negara.Menurut Tze Liang, kemenangan ini diharap mampu memberikan semangat serta tonik baharu untuk barisan pelapis muda mengikuti jejak langkahnya.Ini merupakan emas kedua buat Tze Liang selepas memenangi acara 3 meter papan anjal seirama lelaki bergandingan Chew Yi Wei pada hari pertama semalam.Manakala pingat perak dimenangi penerjun Singapura, Avvir Tham Pac Lun yang memperolehi 286.40 mata dan pingat gangsa milik seorang lagi penerjun negara yang beraksi buat kali pertama pada temasya Sukan SEA, Bertrand Rhodict Lises yang mengumpul 284.90 mata.

(Penerjun negara, Ooi Tze Liang sebelum melakukan terjunan pada acara 1 meter papan anjal lelaki Sukan SEA Hanoi 2021)

Terdahulu, skuad terjun telah menghadiahkan emas dan perak pertama buat negara menerusi Nur Dhabitah Sabri dan Kimberly Bong menerusi 1 meter papan anjal individu wanita. Sementara itu, penerjun muda negara, Betrand yang meraih pingat gangsa menyifatkan ia sebagai mimpi menjadi nyata apabila perubahan mata di saat akhir membolehkannya meraih pingat pertama Sukan SEA dalam kariernya.Ia sekali gus menjadi titik permulaan terbaik serta pembakar semangat baharu buat dirinya dalam memperbaiki prestasinya untuk kejohanan lain.


FAM jual ‘Tiket Kombo RM100'

KUALA LUMPUR, 9 Mei- Persatuan Bolasepak Malaysia (FAM), hari ini mengumumkan penjualan ‘Tiket Kombo RM100' bagi membolehkan penyokong setia Harimau Malaya menyaksikan ke semua enam perlawanan Pusingan Akhir Kelayakan Piala Asia 2023 bagi Kumpulan E di Stadium Nasional, Bukit Jalil, Jun ini pada satu harga istimewa iaitu RM100.

Harga itu hanya menerusi pembelian awal pada waktu terhad dari 16 hingga 29 Mei 2022 di www.tickethotline.com.my.Pakej itu juga membolehkan penyokong dapat menonton perlawanan Bahrain melawan (lwn) Bangladesh dan Turkmenistan lwn Malaysia pada Rabu, 8 Jun 2022, Bangladesh lwn Turkmenistan dan Malaysia lwn Bahrain pada Sabtu, 11 Jun 2022 serta Bahrain lwn Turkmenistan dan Malaysia lwn Bangladesh pada Selasa, 14 Jun 2022.

Ke semuanya di Stadium Nasional, Bukit Jalil iaitu satu perlawanan sebelah petang dan satu lagi perlawanan (membabitkan skuad Harimau Malaya kendalian Kim Pan Gon) padasebelah malam.Menurut Naib Presiden FAM, Datuk Posa Majais selaku Pengerusi Jawatankuasa Tiket dan Stadium FAM, pengenalan 'Tiket Kombo RM100' itu dibuat bagi memudahkan para penyokong setia Harimau Malaya yang ingin hadir pada ketiga-tiga hari perlawanan tersebut tanpa perlu membuat pembelian tiket secara berasingan, selain dapat menikmati diskaun harga sebanyak hampir 20%."FAM prihatin terhadap penyokong yang merancang ke stadium untuk ketiga-tiga hari perlawanan bagi saingan kelayakan Kumpulan E ini dan sebagai tanda penghargaan daripada FAM, kita memperkenalkan 'Tiket Kombo RM100' ini supaya ia dapat memudahkan mereka (penyokong), selain memberikan sedikit penjimatan dari segi harga."Bagaimanapun, tawaran 'Tiket Kombo RM100' ini hanya akan dibuka penjualannya untuk tempoh selama dua minggu sahaja iaitu bermula Isnin depan, 16 Mei 2022 sehingga Ahad, 29 Mei 2022 secara pembelian dalam talian di www.tickethotline.com.my."Selepas berakhir tempoh tersebut, penjualan masih diteruskan sehingga hari perlawanan dengan tiket dijual secara berasingan iaitu berharga RM40 bagi setiap Hari Perlawanan. Sebagai contoh, untuk hari perlawanan 1 pada 8 Jun 2022, penyokong boleh menonton dua perlawanan iaitu Bahrain lwn Bangladesh pada sebelah petang dan Turkmenistan lwn Malaysia pada sebelah malam, dengan pembelian satu tiket pada hari perlawanan tersebut."Jadi kepada penyokong yang merancang ke stadium untuk ketiga-tiga Hari Perlawanan, tidak perlu membeli tiket RM40 secara berasingan sebanyak tiga kali yang harganya akan berjumlah RM120, sebaliknya lebih mudah dan jimat jika anda membeli saja 'Tiket Kombo RM100' ini," kata Datuk Posa pada sidang media di Wisma FAM, Kelana Jaya, hari ini.Turut hadir pada sidang media tersebut ialah Setiausaha Agung FAM, Mohd Saifuddin Abu Bakar serta Bendahari FAM yang juga Timbalan Pengerusi Jawatankuasa Tiket dan Stadium FAM, Dato' Haji Ismail Karim.Selain 'Tiket Kombo RM100' (untuk tiga hari perlawanan) dan tiket RM40 (untuk satu hari perlawanan) ini yang mana kedua-duanya adalah bagi tiket kategori tempat duduk terbuka, FAM turut memperuntukkan penjualan sebahagian tiket untuk kategori tempat duduk grandstand berharga RM60 untuk satu hari perlawanan.Tiket kanak-kanak pula berharga RM7 untuk satu hari perlawanan iaitu bagi yang membawa anak berusia 6 hingga 12 tahun.Setiap penyokong boleh membeli maksimum sebanyak lima tiket dan setiap pembelian ke semua jenis kategori tiket di atas akan dikenakan tambahan caj pemprosesan dan caj bank, masing-masing mengikut kadar yang telah ditetapkan.Tambah Datuk Posa, "Promosi 'Tiket Kombo RM100' ini hanya untuk tiket kategori tempat duduk terbuka sahaja dan bagi tiket kategori tempat duduk grandstand, tiada penjualan secara kombo. Selain penjualan 'Tiket Kombo RM100' dari 16 hingga 29 Mei 2022, penjualan tiket terbuka RM40 dan tiket grandstand RM60 turut akan bermula pada 16 Mei 2022 sehingga ke hari perlawanan."Kita berharap agar para penyokong Harimau Malaya dapat memanfaatkan sepenuhnya kebenaran untuk kapasiti penuh kehadiran ke stadium menerusi SOP terkini COVID-19 daripada kerajaan dengan Stadium Nasional, Bukit Jalil ini akan dipenuhi sehingga 80,000 orang penonton kerana kita mahukan skuad Harimau Malaya kita beraksi dengan penuh bersemangat untuk melakar sejarah Malaysia layak ke Piala Asia 2023 di China."Sementara itu, Datuk Posa turut mengumumkan harga tiket bagi dua Perlawanan Antarabangsa Tier 1 iaitu Malaysia bertemu Myanmar pada Jumaat, 27 Mei 2022 dan Malaysia bertemu Hong Kong pada Rabu, 1 Jun 2022 yang mana kedua-dua perlawanan tersebut turut akan berlangsung di Stadium Nasional, Bukit Jalil sebagai persiapan skuad Harimau Malaya kendalian Kim Pan Gon menghadapi tiga aksi kelayakan Kumpulan E itu nanti."Bagi perlawanan menentang Myanmar dan Hong Kong ini, harga tiket yang telah ditetapkan ialah pada satu harga saja iaitu RM30 dewasa dan RM7 kanak-kanak (6 hingga 12 tahun) bagi setiap perlawanan, tidak termasuk tambahan caj pemprosesan dan caj bank. Tiada tiket kategori Grandstand bagi kedua-dua perlawanan ini."Penjualan tiket perlawanan menentang Myanmar dan Hong Kong ini turut akan dibuka mulai 16 Mei 2022 dan sama juga syaratnya, maksimum lima tiket bagi setiap pembelian," ujar beliau.Sebagai makluman tambahan, kesemua tiket bagi perlawanan Pusingan Akhir Kelayakan Piala Asia 2023 bagi Kumpulan E serta dua Perlawanan Antarabangsa Tier 1 bertemu Myanmar dan Hong Kong ini hanya akan dijual secara dalam talian di www.tickethotline.com.my dan tiada sebarang penjualan tiket secara fizikal di kaunter tiket stadium.

(Sidang media oleh Naib Presiden FAM, Datuk Posa Majais di Wisma FAM)


Piala Thomas, skuad negara cemerlang aksi pembukaan tundukkan England

BANGKOK, 9 Mei- Skuad badminton lelaki Malaysia memulakan kempen pusingan Akhir Piala Thomas 2022 dengan penuh bergaya setelah membenam England 5-0 dalam saingan peringkat pembukaan Kumpulan D di Impact Arena.Jaguh perseorangan Malaysia, Lee Zii Jia terbukti terlalu kuat sebagai tandingan Toby Penty apabila berjaya mendahului dengan selesa 8-0 pada peringkat awal permainan pembukaan sebelum menamatkan set pertama dengan kemenangan 21-10, dan set seterusnya 21-15, sekali gus meletakkan pasukan negara 1-0 mendahului lawan.Pemenang pingat gangsa dalam acara beregu lelaki pada Sukan Olimpik Tokyo 2020, Aaron Chia-Soh Wooi Yik menggukuhkan kedudukan Malaysia apabila berjaya mengatasi cabaran sengit Ben Lane-Sean Vendy pada set kedua.Bagaimanapun, beregu nombor satu negara itu terpaksa berhempas pulas setelah tewas 19-21 dalam set pertama, sebelum berjaya bangkit dan menundukkan pasangan Inggeris itu dalam dua set berikutnya, 21-15, 21-16.Bukan itu sahaja, perlawanan yang tertangguh lebih lima minit pada set kedua akibat masalah pencahayaan tidak menjejaskan momentum Aaron-Wooi Yik untuk meletakkan Malaysia pada kedudukan selesa menentang England.Ng Tze Yong yang turun selepas itu turut tidak mengecewakan berdepan Johnnie Torjussen dengan mencipta kemenangan 21-16, 19-21, 21-11.Selepas itu, wakil negara mencatat dua kemenangan straight set sekali gus melengkapkan mata bersih buat Malaysia yang menyaksikan Goh Sze Fei-Nur Izzuddin Rumsani menewaskan Rory Easton-Zach Russ 21-13, 21-9, manakala Leong Jun Hao mengalahkan Cholan Kayan 21-11, 21-18.Malaysia yang turun dengan reputasi juara Kejohanan Berpasukan Asia, Februari lalu, akan berdepan Amerika Syarikat (AS) esok.

(Gandingan Goh Sze Fei-Nur Izzuddin Rumsani menyumbang mata keempat buat skuad negara)


TFC II menangis di laman sendiri

KUALA TERENGGANU, 9 Mei- Pasukan Terengganu FC II gagal memanfaatkan kelebihan bemain di gelanggang sendiri apabila tumpas 0-1 kepada Pasukan Kelantan FC malam tadi.  Pada aksi tunggal Liga Premier di Stadium Sultan Ismail Nasirudin Shah Kuala Terengganu itu, perlawanan yang berlangsung dalam hujan renyai menyaksikan kedua-dua pasukan beraksi dalam keadaan berhati-hati.  Namun pada minit ke-29, pasukan bimbingan Ketua Jurulatih Rezal Zambery Yahya berjaya menembusi pertahanan TFC II menerusi Mior Dani Armin Mior Ariffen untuk Kelantan FC di depan 1-0. Dalam keghairahan pasukan tuan rumah mencari gol penyamaan, mereka terpaksa berputih mata, apabila pertahanan import Argzim Redzovic dilayangkan kad merah oleh pengadil Mohammad Khairulsyahmi Ahmad Khalidi pada minit ke-36, kerana menjatuhkan Natanael Ringo. Bagaimanapun pelawat gagal mengambil peluang menambahkan jaringan dengan tuan rumah yang hanya beraksi 10 pemain.  Kedudukan itu kekal hingga tamat permainan, TFC II kosong, Kelantan FC satu.

(Pasukan Kelantan FC meraikan jaringan yang dihasilkan oleh Mior Dani Armin Mior Ariffen)


Sukan SEA: Hari yang membanggakan buat kem terjun Malaysia - Ketua kontinjen

HANOI, 9 Mei- Ketua Kontinjen Malaysia ke Sukan SEA ke-31, Datuk Nur Azmi Ahmad menyifatkan semalam adalah hari yang membanggakan susulan kejayaan kem terjun negara menyumbangkan dua pingat emas dan satu perak di Pusat Akuatik My Dinh di sini semalam.Beliau optimis skuad terjun kebangsaan mampu meneruskan momentum cemerlang dalam baki enam acara selepas ini sekali gus mencapai sasaran menyapu bersih lapan pingat emas di temasya sukan dwitahunan itu.“Pertama sekali saya mengucapkan tahniah kepada skuad terjun yang meraih pingat emas pertama menerusi Dhabitah (Nur Dhabitah Sabri) dan satu lagi daripada gandingan penerjun lelaki.“Saya percaya (skuad) terjun akan menyumbang pingat-pingat yang lain. Saya juga mengucapkan tahniah kepada pemenang pingat perak (Kimberly Bong Qian Ping) atas kejayaan beliau,” katanya kepada pemberita di sini.Pada masa sama, beliau berharap kejayaan dilakar kem terjun negara mampu menyuntik semangat barisan altet kebangsaan lain dalam mengharungi cabaran getir di Hanoi sekali gus dapat mengatasi sasaran 36 pingat emas yang ditetapkan. Pada saingan hari ini, Nur Dhabitah menghadiahi pingat emas pertama Malaysia selepas mengungguli saingan final acara 1 meter (m) papan anjal wanita sebelum gandingan Chew Yi Wei-Ooi Tze Liang menggandakan kegembiraan menerusi pingat emas acara 3m papan anjal seirama lelaki.Kimberly Bong pula mencipta kejutan merangkul perak untuk mengiringi Nur Dhabitah di podium.Sementara itu, pengurus skuad terjun kebangsaan Datuk Leong Mun Yee ternyata gembira dengan kualiti dipamerkan barisan penerjun negara yang komited untuk mencapai sasaran diletakkan kepada mereka.

“Saya sangat berpuas hati dengan persembahan penerjun kita hari ini dengan Kimberly juga menunjukkan aksi terbaik dan pingat perak yang diraih adalah bonus kepada kita kerana tiada sasaran pingat spesifik untuknya.“Saya harap persembahan ini dapat diteruskan pada hari seterusnya untuk memperoleh keputusan yang baik,” katanya.Yi Wei dan Tze Liang pula berbangga kerana dapat mempertahan pingat emas yang dimenangi pada edisi 2019 di Filipina.Kem terjun akan meneruskan pemburuan pingat emas esok dengan Tze Liang dan Betrand Rhodict Anak Lises menggalas cabaran negara dalam acara 1m papan anjal lelaki sementara pasangan Ng Yan Yee-Ong Ker Ying bertanding dalam acara 3m papan anjal seirama wanita.


Piala Uber : Kami letak tekanan berlebihan ke atas diri sendiri - Anna

BANGKOK, 9 Mei- Kemenangan sudah hampir tetapi perasaan gentar merosakkan momentum skuad negara mengakibatkan mereka tewas 2-3 kepada Denmark dalam perlawanan pembukaan Kumpulan C Final Piala Uber 2022 semalam. Selepas bekas Juara Remaja Dunia Goh Jin Wei mendahului Denmark 2-1, beregu kedua negara, Anna Ching Yik Cheong-Teoh Mei Xing terlepas peluang keemasan untuk memastikan kemenangan sulung mereka ke atas Skuad Valkyrie dalam kejohanan yang berlangsung di Impact Arena di sini.Mereka tewas 14-21, 10-21 kepada Alexandre Boje-Amalie Magelund yang menghidupkan kembali peluang Denmark sebelum Line Kjaersfeldt memberikan mata kemenangan untuk negaranya selepas dengan mudah menundukkan wakil Malaysia yang kurang berpengalaman Myisha Mohd Khairul 21-12, 21-9 dalam masa 33 minit.Anna mengakui pertemuan kali pertama dengan lawan mereka tidak berjalan lancar kerana mereka gagal mengawal tekanan semasa beraksi di gelanggang.“Kami kena belajar kawal tekanan, kali ini tidak dapat mengawalnya dengan bagus dan akhirnya kami tidak beraksi dengan baik. Kami perlu lebih tenang dan memulihkan diri untuk persiapan perlawanan seterusnya menentang Thailand esok,” kata beliau kepada wartawan ketika ditemui selepas perlawanan semalam. Pada masa sama, Myisha berkata beliau merasa amat kecewa dalam aksi sulungnya dalam Piala Uber kerana gagal menghalang Denmark daripada mengecapi kemenangan pertama mereka semalam.Juara Siri Antarabangsa Belanda 2022 yang baharu dimahkotakan itu berkata beliau kurang agresif dan perlahan dalam pergerakannya di gelanggang. Ketika mengulas prestasi keseluruhan skuad negara, Pengarah Kejurulatihan Perseorangan Persatuan Badminton Malaysia (BAM) Wong Choong Han merumuskan ada pemain negara yang masih belum setanding dengan pemain Denmark.

(Pemain Badminton Perseorangan Wanita Negara, Goh Jin Wei)

Choong Han juga berkata beliau akan berbincang dengan pasukan kejurulatihan untuk menentukan barisan pemain dalam perlawanan “mesti menang” menentang pasukan pilihan, Thailand untuk mencerahkan peluang mara ke suku akhir.Walaupun tewas 14-21, 15-21 dengan Mia Blichfeldt dalam perlawanan semalam, pemain perseorangan negara S Kisona percaya ada peningkatan dalam permainannya selepas tewas kepada pemain sama 11-21, 7-21 dalam edisi tahun lepas di Aarhus, Denmark.“Ia adalah perlawanan yang sukar tetapi secara keseluruhan kekuatan dan kecergasan saya sudah bertambah baik, saya hanya perlu berusaha lagi mendapatkan prestasi terbaik saya,” katanya. Kekalahan keenam mereka dengan Denmark dalam kejohanan ini meletakkan Malaysia dalam kedudukan sukar kerana mungkin terlepas peluang ke suku akhir Piala Uber.


Piala Uber, skuad negara kecundang aksi awal

BANGKOK, 8 Mei- Skuad wanita negara bermula dengan langkah kiri apabila tewas 2-3 di tangan Denmark dalam aksi pertama Kumpulan C saingan Piala Uber di Bangkok, Thailand.Kekalahan menyaksikan barisan pemain wanita negara berdepan tugas berat apabila wajib menang ke atas pasukan pilihan, Thailand dalam perlawanan kedua esok bagi menghidupkan peluang untuk mara ke suku akhir.Terdahulu, Denmark mengutip mata pertama selepas perseorangan utama negara S Kisona tewas di tangan Mia Blichfeldt 14-21, 15-21.Bagaimanapun, beregu nombor satu negara, Pearly Tan-M Thinaah menepati ramalan apabila menyamakan kedudukan selepas menundukkan Maiken Fruergaard-Sara Thygesen 21-19, 21-19.Perseorangan kedua, Goh Jin Wei meletakkan Malaysia di depan menerusi kemenangan ke atas Line Christophersen 21-12, 11-21, 21-5.Beregu kedua, Teoh Mei Xing-Anna Cheong yang diharapkan mampu menyumbang mata kemenangan awal gagal merealisasikannya apabila mereka tewas di tangan Alexandra Boje-Amalie Magelund 14-21, 10-21.Pemain muda, Myisha Khairul yang turun selaku perseorangan ketiga negara gagal dalam usaha melakar kejutan apabila tunduk di tangan Line Hojemark Kjaersfeldt 12-21, 9-21.

(Pearly Tan-M Thinaah menyamakan kedudukan dengan menundukkan Maiken Fruergaard-Sara Thygesen)


Penampilan semula Coleman selepas penggantungan, 'memuaskan'

TOKYO, 8 Mei- Bintang pecut Amerika Syarikat, Christian Coleman meraih tempat pertama dalam penampilan sulung 100 meter selepas kembali daripada larangan kerana melanggar peraturan anti-doping, dengan mencatat masa 10.09 saat di Tokyo pada Ahad.Penyandang juara dunia 100m itu membuat kemunculan semula pada Januari selepas penggantungan 18 bulan yang menghalangnya daripada Sukan Olimpik Tokyo musim panas lalu.Pada Ahad, atlet berusia 26 tahun itu akhirnya mencecah trek di Stadium Nasional Jepun untuk 100m pertamanya musim ini, satu pengalaman yang membuatkan dia berasa "agak baik" secara keseluruhan."Saya berasa teruja untuk membuka musim saya dengan masa yang cukup baik... ia pasti sesuatu yang boleh saya teruskan," kata Coleman selepas perlumbaan di Grand Prix Emas 2022."Ini adalah 100 pertama saya dalam beberapa tahun. Jadi saya meletakkan banyak jangkaan pada diri saya sendiri, dan oleh itu saya rasa saya memberi diri saya B+ secara keseluruhan."Yuki Koike dari Jepun mendapat tempat kedua dalam masa 10.22 saat, dan Rohan Browning dari Australia mendapat tempat ketiga dalam masa 10.23 saat.Catatan semusim terbaik 100m dipegang oleh Ferdinand Omanyala dari Kenya, yang berlari dalam masa 9.85 saat pada hari Sabtu di Nairobi.Penonton dihalang daripada acara olahraga Olimpik kerana kebimbangan COVID-19, tetapi pada hari Ahad peminat memenuhi tribun bawah stadium, bertepuk tangan dengan penuh semangat untuk pasukan kegemaran mereka."Untuk datang ke sini dan bersaing di Stadium Olimpik sentiasa menarik, dan ia adalah satu rahmat," kata Coleman, yang pada Mac lalu meraih perak dalam acara 60m di Kejohanan Tertutup Dunia, tewas kepada pesaingnya Lamont Marcell Jacobs.Atlet Amerika mendominasi acara utama pada hari Ahad, termasuk Rai Benjamin, yang meraih perak dalam acara 400m lari berpagar pada Sukan Olimpik tahun lepas dengan catatan masa 46.17 saat.Pada hari Ahad dia mendapat tempat pertama dalam acara yang sama, mencatat masa 48.60 saat.- AFP


Sukan Sea Hanoi- Terjun hadiahkan dua emas pembuka tirai, Dhabitah pungut emas sulung Malaysia

HANOI, 8 Mei- Persembahan cemerlang atlet terjun negara Nur Dhabitah Sabri dalam saingan final acara 1 meter (m) papan anjal individu wanita menghadiahkan Malaysia pingat emas pertama Sukan SEA ke-31 di Pusat Akuatik My Dinh.Ia juga adalah acara yang menawarkan pingat emas pertama sebelum upacara pembukaan rasmi yang dijadual berlangsung Khamis ini.Nur Dhabitah yang telah memenangi empat pingat emas sepanjang penyertaannya di temasya sukan dwitahunan itu, berjaya menambah koleksi emasnya selepas mengumpul 290.45 mata dalam lima terjunan.Lebih membanggakan, Malaysia berjaya menamatkan saingan itu dengan kedudukan podium 1-2 selepas atlet muda, Kimberly Bong Qian Ping berjaya merangkul pingat perak dengan kutipan 230.00 mata.Pingat gangsa dimenangi atlet tuan rumah Ngo Phuong Mai yang mengutip 224.00 mata.Dalam pada itu, Nur Dhabitah berpeluang merangkul pingat emas keenamnya apabila bakal bergandingan dengan ratu terjun negara, Datuk Pandelela Rinong Pamg dalam acara 10m platform seirama pada Rabu ini di venue sama.Sementara itu, Malaysia turut merangkul pingat emas kedua menerusi gandingan Chew Yi Wei-Ooi Tze Liang dalam acara 3m papan anjal seirama lelaki.Kejayaan itu menyaksikan Yi Wei-Tze Liang berjaya mempertahankan pingat emas yang dimenangi pada edisi 2019 di Filipina.

Pada saingan hari ini, gandingan negara berjaya mengumpul 395.79 mata dalam enam terjunan untuk mengatasi pasangan tuan rumah, Nguyen Tung Duong-Phuong The Anh yang terpaksa berpuas hati dengan perak selepas mengutip 305.64 mata.

Tiada pemenang pingat gangsa apabila hanya dua negara bertanding dalam acara itu.

Esok, Tze Liang akan meneruskan cabaran kem terjun negara apabila bakal turun beraksi dalam acara 1m papan anjal individu lelaki di venue sama.

Sukan SEA ke-31 dijadual bermula dari 12 hingga 23 Mei ini dengan beberapa jenis sukan antaranya bola sepak dan terjun memulakan saingan lebih awal.

(Chew Yi Wei-Ooi Tze Liang rangkul emas kedua untuk kontinjen negara)


Piala Thomas: Lee Zii Jia siap siaga helah Toby Penty

BANGKOK, 8 Mei- Jaguh perseorangan lelaki profesional negara, Lee Zii Jia enggan mengambil mudah cabaran lawannya dari England, Toby Penty pada aksi pembukaan Kumpulan D Piala Thomas 2022 di sini, esok.Biarpun Penty kini berada di kedudukan ke-53 berbanding dirinya yang merupakan pemain keenam terbaik dalam ranking dunia, Zii Jia yang bakal turun sebagai perseorangan utama negara mengakui tekanan tetap ada, dalam usaha menyumbang mata pertama buat Malaysia pada kejohanan berlangsung di Impact Arena itu.Malahan, Zii Jia yang belum pernah berdepan pemain berusia 29 tahun itu, menjangkakan akan menempuh cabaran getir dalam usaha menjinakkan pesaingnya itu.

“Tentunya lawan dengan pemain yang ranking lebih rendah selain turun selaku perseorangan pertama akan ada tekanan tetapi saya kena ambil tanggunjawab itu,” katanya kepada pemberita selepas sesi latihan di sini, semalam.

Dalam pada itu, Zii Jia, yang masih segar dengan kejayaannya bergelar juara Kejohanan Badminton Asia (BAC) 2022 di Manila minggu lepas, berharap pencapaiannya itu mampu membakar semangatnya untuk membantu Malaysia menamatkan kemarau 30 tahun tanpa sebarang kejuaraan di Piala Thomas.

(Thailand dipilih sebagai tuan rumah untuk kejohanan Piala Uber dan Thomas bagi edisi kali ini/BWF)

Jelasnya, kejayaan di Filipina itu ternyata melonjakkan keyakinannya untuk beraksi dengan lebih baik, terutamanya dalam kejohanan berprestij badminton berpasukan dunia di Thailand, selain berazam mengekalkan momentum dimiliki dalam setiap perlawanan diharunginya selepas ini.Pemain berusia 24 tahun dari Alor Setar itu pada masa sama berpuas hati dengan persiapannya bagi kejohanan tersebut setakat ini, termasuk mendapat rehat secukupnya selepas berjuang habis-habisan di BAC 2022.Mengulas mengenai suasana di Impact Arena, juara All England 2021 berkata keadaan venue di sini ternyata lebih baik dari Kompleks Sukan Muntinlupa yang disifatkannya sebagai sangat panas.Zii Jia muncul juara BAC 2022 selepas menewaskan pemain Indonesia Jonatan Christie, 21-17, 23-21 dalam pertarungan selama 45 minit.Kemenangannya itu menyaksikan beliau muncul sebagai pemain keenam negara berbuat demikian selepas Teh Kew San (1962), Tan Aik Mong (1971), Rashid Sidek (1991, 1992), Foo Kok Keong (1994) dan Datuk Lee Chong Wei (2016).Sementara itu, Setiausaha Agung Persatuan Badminton Malaysia (BAM), Datuk Kenny Goh berkata persiapan pasukan negara termasuk skuad Piala Uber berjalan lancar.Kenny juga memaklumkan tiada kes positif COVID-19 direkodkan dalam kem negara selepas mereka menjalani ujian sebanyak dua kali, usai tiba di sini sejak 2 Mei lepas.-BERNAMA


Perlu kekal fokus, kata Maloney selepas kemenangan ke atas Thailand

NAM DINH, 8 Mei - Ketua jurulatih skuad bawah 23 tahun kebangsaan (B-23) Brad Maloney enggan terbuai dengan kemenangan 2-1 ke atas Thailand dalam acara bola sepak lelaki Kumpulan B pada temasya Sukan SEA ke-31 di Stadium Thien Truong di sini malam tadi.Jurulatih berusia 50 tahun kelahiran Australia itu berkata adalah terlalu awal untuk bercakap mengenai peluang pasukannya mara ke separuh akhir atau final.“Ini adalah perlawanan pertama kejohanan dan kami mempunyai tiga lagi saingan dalam peringkat kumpulan, jadi kami perlu kekal fokus.“Keputusan positif (menang ke atas Thailand) untuk kami malam ini (tadi), tetapi sudah tentu kami perlu terus fokus untuk (perlawanan) kumpulan, sebelum memikirkan perkara lain,” katanya kepada pemberita pada sidang media selepas perlawanan itu di sini.Pada pertembungan malam tadi, Thailand membuka jaringan pada minit ke-33 selepas penyerang Patrik Gustavsson memanfaatkan kekalutan dalam kotak penalti sebelum terpaksa bermain dengan 10 pemain selepas pemain pertahanan Jonathan Khemdee dilayangkan kad merah oleh pengadil.

(Pasukan Malaysia meraikan gol kemenangan ketika menentang pasukan Thailand pada saingan Sukan Sea 2021 di Stadium Thien Truong/FOTO BERNAMA)

Peluang itu digunakan oleh anak buah Maloney untuk bangkit dan mengutip tiga mata pada separuh masa kedua menerusi jaringan penyamaan Ahmad Danial Ahmad Asri pada minit ke-61 sebelum Muhammad Nur Azfar muncul wira negara selepas mengesahkan kemenangan Malaysia pada jaringan saat akhir.Mengulas mengenai insiden kad merah, Maloney berkata ia tidak menjadikan permainan itu mudah bagi skuad kendaliannya yang mempamerkan semangat juang tinggi sehingga hujung perlawanan. “(Mengenai) kad merah, saya percaya ia wajar walaupun 10 lawan 10 kami ketinggalan dengan satu gol, saya percaya kami masih berada dalam permainan dan mengawal kawasan kedudukan yang luas. Ia sesuatu yang sukar apabila pasukan kehilangan seorang pemain, tetapi ia menjadi tanggungjawab kami untuk memanfaatkannya,” katanya.Sementara itu, Maloney berkata terdapat beberapa kecederaan dan lebam dalam kalangan pemainnya selepas perlawanan malam tadi dan berharap kesemua mereka dapat kembali ke tahap kecergasan terbaik sebelum berhadapan Laos pada 11 Mei di Stadium Thien Truong.Selepas itu, skuad kebangsaan akan bertemu Singapura pada 14 Mei dan menamatkan pusingan kumpulan menentang Kemboja dua hari kemudian di venue sama dalam usaha untuk muncul dua pasukan teratas bagi melayakkan diri ke separuh akhir. - BERNAMA


Chelsea bakal dapat pemilik baharu penghujung Mei ini

CALIFORNIA, 8 Mei- Kelab Liga Perdana Inggeris, Chelsea kini dalam proses untuk dijual kepada konsortium yang diketuai pelabur industri sukan Amerika Syarikat, Todd Boehly.Perjanjian bernilai £4.25 bilion pound itu sekali gus menamatkan pemilikan The Blues selama 19 tahun oleh jutawan Rusia, Roman Abramovich.Chelsea dalam satu kenyataan mengesahkan pihaknya bersetuju dengan kumpulan pemilikan baharu yang dibarisi Todd Boehly, Clearlake Capital, Mark Walter dan Hansjorg Wyss untuk mengambil alih kelab.

Ketika ini, konsortium berkenaan perlu menunggu kelulusan daripada pihak Liga Perdana Inggeris dan kerajaan Britain.

Perjanjian tersebut dijangka selesai penghujung bulan ini.Daripada jumlah keseluruhan pelaburan dibuat, £2.5 bilion pound akan digunakan untuk membeli saham kelab.Bakinya akan dipindahkan ke akaun bank beku di United Kingdom untuk disumbang 100% bagi tujuan amal sebagaimana yang diarahkan oleh Abramovich.Selain itu, pemilik baharu akan memberikan £1.75 bilion pelaburan tambahan demi kepentingan kelab.- AFP


JDT 2 benam PDRM FC 5-1, ungguli carta Liga Premier

JOHOR BAHRU, 8 Mei- Johor Darul Takzim, (JDT 2) mencatatkan kemenangan ke-6 berturut-turut sekali gus melonjak ke tangga teratas liga selepas membenam PDRM FC, 5-1 di Stadium Majlis Bandaraya Pasir Gudang, malam tadi.Bagaimanapun aksi separuh masa pertama berlangsung seimbang dengan kedua-duanya gagal menghasilkan sebarang gol.  Gol pembukaan tuan rumah muncul pada awal babak kedua, menerusi Bieveindo Morejon Maranon.  Gol pelawat bolos kali kedua pada minit ke-54 hasil jaringan Mohamed Syamer Kutty Abba.

(Pemain JDT 2 , Syamer Kutty Abba meraikan jaringan menentang PDRM FC/FB JDT)

Pada minit ke 65, Fernando Rodriguez Ortega menambah gol ketiga JDT 2.  Turut menempa nama selaku penjaring malam tadi ialah Gabriel Nistelrooy Tamin pada minit ke-68.

Gol pertama PDRM FC pula terhasil pada minit ke-72 hasil sepakan percuma, Martin Adamec.  Bieveindo Maranon sekali lagi melengkapkan malam bergaya JDT 2 apabila menghasilkan gol kelima, dua minit sebelum tamat perlawanan.Sementara itu, UiTM FC masih gagal mencipta sebarang kemenangan dalam kancah Liga Premier apabila tewas di tempat sendiri setelah dikalahkan Kuching City FC, 0-2. Pasukan pelawat memperoleh gol pada minit ke-24 melalui jaringan Wan Mohammad Faiz Wan Sulaiman. Kuching terus menguasai padang apabila pemain gantiannya Amir Amri Salleh meledak gol kedua pada saat-saat akhir lima minit masa tambahan perlawanan.


Sukan SEA Hanoi: Harimau Muda menang

HANOI, 7 Mei - Rembatan pemain gantian Nur Azfar Fikri Azha pada minit ke 93 memberikan kemenangan berharga buat Harimau Muda dalam kempen saingan Kumpulan B Sukan Sea Hanoi 2022 dengan menewaskan Thailand 2-1. Juara Piala AFF Suzuki, Thailand bermula garang dengan melakukan serangan berbahaya pada minit ke 8 dan 10, namun berjaya di nafikan penjaga gol Malaysia, Azri Abd Ghani.Pada minit ke 23, penyerang muda negara Luqman Hakim hampir menjaringkan gol penyamaan kepada Malaysia namun berjaya di nafikan penjaga gol Thailand Kawin.10 minit berselang, gawang Malaysia akhir bolos untuk Thailand di depan 1-0 hasil rembatan Patrik Gustavsso yang berjaya menewaskan dua pertahan Malaysia.

(Luqman Hakim Shamsuddin diasak pemain Thailand)

Tersentak dengan itu Malaysia menggandakan asakan sehingga memaksa Last Man Gajah Perang, Jonathan Khemdee di layangkan kad merah selepas menarik Shahir Bashah.Bersambung babak kedua, Malaysia menguasai perlawanan selepas Tahiland terpaksa bermain dengan sepuluh orang.Peluang keemasan tersebut tidak di sia-siakan, apabila Malaysia menyamakan kedudukan 1 sama minit ke 61 jaringan Daniel Asri selepas menerima hantaran lintang Mukhairi Ajmal.Tidak terhenti di situ, Harimau Muda terus garang merobek pertahanan lawan yang akhirnya terpaksa mengalah apabila pemain gantian Nur Azfar Fikri Azha merembat kencang sebelum terkena pertahan Thailand yang kemudian masuk ke gawang gol menjadikan keputusan Malaysia 2 Thailand 1.Malaysia kini berada di tangga pertama Kumpulan B dengan 3 Mata.


Pandelela-Dhabitah mahu pamer aksi cemerlang di Hanoi

KUALA LUMPUR, 7 Mei- Ratu terjun negara, Datuk Pandelela Rinong tidak memandang mudah cabaran yang akan dihadapi pada acara 10 meter platform seirama wanita Sukan SEA Vietnam 2021 di Hanoi.Meskipun mempunyai persefahaman yang baik bersama rakan penerjun Nur Dhabitah Sabri, beliau berkata teknik terjunan masing-masing perlulah terus digilap.Jelasnya, teknik individu perlu diperbaiki bagi memastikan mereka dapat mempamerkan aksi yang cemerlang dalam acara berkenaan.Acara sukan terjun dijadualkan berlangsung mulai esok hingga 11 Mei di Pusat Akuatik Mỹ Đình.Sementara itu, Nur Dhabitah menyifatkan gandingannya bersama Datuk Pandelela bukanlah sesuatu yang baharu. Mereka pernah beraksi bersama untuk beberapa kali.Sebelum ini, gandingan Datuk Pandelela dan Nur Dhabitah pernah memenangi pingat gangsa pada Sukan Komanwel 2014 di Glasgow 2014, Scotland dan pingat perak pada Siri Terjun Dunia FINA keempat di Windsor, Kanada pada 2017.


Sukan SEA: Nur Dhabitah tolak tepi impian sumbang emas pertama negara

HANOI, 7 Mei - Muncul sebagai penyumbang pingat emas sulung Malaysia di Sukan SEA ke-31 tidak menjadi fokus utama atlet terjun wanita elit negara, Nur Dhabitah Sabri yang bakal memulakan acaranya di Pusat Akuatik My Dinh, di sini esok.Nur Dhabitah yang akan turun bersaing dalam acara 1 meter (m) papan anjal individu wanita bersama rakan senegara Kimberly Bong Qian Ping, mengakui tidak memikirkan mengenai perkara itu kerana enggan meletakkan sebarang tekanan ke atas dirinya.Beliau yang turut dipilih sebagai pembawa Jalur Gemilang pada majlis perasmian temasya sukan dwitahunan itu Khamis depan, hanya mahu menikmati terjunannya dan menampilkan persembahan terbaik selepas kali terakhir beraksi di pentas antarabangsa pada Sukan Olimpik Tokyo 2020, Ogos lepas.“Saya cuma nak fokus pada waktu itu saja (acara), tak nak fokus tentang emas atau apa-apa perkara lain selain daripada persembahan saya dan tak kisah, janji yang menang (pingat emas) dari Malaysia,” katanya ketika ditemui Bernama, baru-baru ini.Bagaimanapun, merangkul pingat emas acara itu menjadi sasaran Nur Dhabitah yang turut akan menggalas cabaran negara dalam acara 10m platform seirama wanita bergandingan bersama ratu terjun, Datuk Pandelela Rinong Pamg.

(Nur Dhabitah Sabri ketika beraksi di pentas antarabangsa pada Sukan Olimpik Tokyo 2020 / Foto fail)

Pada masa sama, pemenang pingat emas Kejohanan Terjun Piala Asia 2019 itu yang telah menuai empat emas sepanjang penyertaannya di Sukan SEA sejak 2013 turut mengakui perasaan gementar antara cabaran yang perlu diatasi setiap kali turun bertanding.Katanya, beliau juga tidak sesekali memandang rendah cabaran di Sukan SEA walaupun sudah mencapai status penerjun elit dengan pelbagai koleksi pencapaian membanggakan di pentas tertinggi.“Semua pertandingan saya anggap sama, ia satu proses pembelajaran macam mana saya nak atasi perasaan gementar itu. Ketika di Olimpik (Tokyo), Alhamdulillah saya dapat cari cara mengatasinya, jadi saya harap di Sukan SEA dapat buat cara sama dan berharap ia menjadi,” jelas anak bongsu daripada empat beradik itu.Selain Nur Dhabitah dan Kimberly, gandingan Chew Yi Wei-Ooi Tze Liang turut dijadual turun memburu pingat emas dalam acara 3m papan anjal seirama lelaki di venue sama, esok.Pada edisi Sukan SEA kali ini, kem terjun negara dibarisi 11 atlet menyasarkan untuk menyapu bersih lapan pingat emas yang dipertandingkan sekali gus mengulangi pencapaian sama pada edisi 2019 di Filipina.Sukan SEA ke-31 dijadual berlangsung dari 12 hingga 23 Mei dengan beberapa jenis sukan antaranya bola sepak dan terjun memulakan saingan lebih awal.Sukan terjun membuka saingan bermula dari 8-11 Mei dengan dua pingat emas menjadi rebutan pada hari pertama.- BERNAMA

(Atlet terjun wanita elit negara, Nur Dhabitah Sabri / Foto fail)


Sukan SEA Vietnam 2021: Siti Rahmah tekad julang emas terakhir sebelum bersara

KUALA LUMPUR, 7 Mei- Jaguh pesilat wanita negara, Siti Rahmah Mohamed Nasir tekad menutup karier selama 15 tahun sebagai pesilat dengan kejayaan merangkul emas di Hanoi.Ini bakal menjadi pentas terakhir buat juara dua kali pingat emas Sukan SEA itu yang membuat keputusan untuk bersara.Jelas juara dunia empat kali itu, penyertaan kali ini lebih kepada memberi penghargaan kepada diri sendiri selepas lebih sedekad menceburkan diri dalam arena silat."Kali ini saya nak pergi ke Hanoi tu bertanding di Sukan SEA, bawa balik pingat emas untuk diri saya sendiri, ia sangat istimewa buat saya jadi sebelum ini pastinya saya bawa bendera dan pesaka, untuk berterima kasih untuk diri saya sendiri. Selama 15 tahun bertahan dalam sukan ini," katanya.Namun jelas atlet berusia 35 tahun itu, temasya kali ini agak mencabar kerana kekurangan pendedahan mengenai kemampuan lawan.Ia selepas arena sukan suram tanpa kejohanan antarabangsa ekoran pandemik COVID-19.

(Siti Rahmah ketika memenangi emas pada Sukan SEA Singapura 2015 /BERNAMA)


Sukan SEA Hanoi : Skuad B-23 berdepan Juara 16 kali Thailand malam ini

NAM DINH, 7 Mei - Skuad Bawah 23 tahun (B-23) negara akan turun bertemu juara 16 kali, Thailand dalam pertemuan pertama Kumpulan B di Stadium Thien Truong, malam ini.Kali terakhir kedua-dua pasukan bertemu adalah pada Kelayakan Piala Asia B-23 2022 di Mongolia, Oktober tahun lalu.

(Skuad Bawah 23 tahun (B-23) negara akan bertemu Thailand dalam pertemuan pertama Kumpulan B di Stadium Thien Truong, malam ini)

Malaysia seterusnya akan bertemu Laos pada Rabu (11 Mei), Singapura pada Sabtu (14 Mei), dan Kemboja (16 Mei).Saingan Kumpulan A yang dibarisi tuan rumah yang juga juara bertahan, Vietnam bersama-sama Indonesia, Myanmar, Filipina dan Timor-Leste pula dijadual berlangsung di Stadium Viet Tri, Phu Tho.Hanya dua pasukan teratas setiap kumpulan akan mara ke pusingan separuh akhir pada 19 Mei.


The Reds mahu benam Real Madrid

LONDON, 6 Mei - Penyerang Liverpool, Mohamed Salah bersedia untuk misi 'membalas dendam' menentang Real Madrid di pentas akhir yang akan berlangsung pada penghujung bulan ini.Real Madrid pernah menundukkan Liverpool pada aksi final, 4 tahun lalu, yang berkesudahan 3-1.Real pernah menjulang 13 gelaran Liga Juara-Juara, manakala The Reds meraih 6 gelaran."Kami pernah kalah (Liga Juara-Juara Eropah) pada final (2018). Hari yang cukup menyedihkan untuk kami. Jadi inilah masa untuk membalas dendam."Kami mampu bawa pulang 3 trofi dalam genggaman. Piala FA dan Liga Juara-Juara antara yang kami bersaing. Satu lagi trofi (Liga Perdana Inggeris), bergantung jika (Manchester) City jatuh mata, namun saya optimis ia mampu direalisasikan," kata Mohamad Salah selepas menerima anugerah Pemain Terbaik Tahunan Persatuan Penulis Bola Speak (FWA).

Ini adalah kali kedua Salah dinobat anugerah sama, selepas meraih trofi berkenaan empat tahun lalu.Dia memperoleh 48 peratus undian mendahului Kevin De Bruyne dari Manchester City dan pemain tengah West Ham, Declan Rice.


Sukan Asia tangguh, MOM tunggu 'hitam putih' MOA

KUALA LUMPUR, 6 Mei - Majlis Olimpik Malaysia (MOM) akan menunggu butiran lanjut mengenai penangguhan Sukan Asia Hangzhou 2022 yang dijadual berlangsung di Hangzou, China September ini.Presiden MOM Tan Sri Mohamad Norza Zakaria berkata, MOM setakat ini masih belum menerima butiran lanjut mengenai penangguhan itu, termasuk tarikh baharu dari Majlis Olimpik Asia (MOA) dan Jawatankuasa Penganjuran Sukan Asia Hangzhou (HAGOC)."Memang kita ada dengar bahawa Sukan Asia ditangguhkan, cuma kita hendak menunggu keputusan rasmi daripada MOA dan HAGOC mengenai penangguhan tersebut."Tapi kita dah menghubungi MOA, memang perkara ini telah diputuskan cuma masih tidak menerima dokumen hitam putih."Jadi, buat masa sekarang fokus kita adalah kepada Sukan SEA kemudian Sukan KOMANWEL."Namun sudah pasti penangguhan Sukan Asia sedikit sebanyak mengganggu dari segi persiapan atlet yang terlibat dalam Sukan Asia."Selagi kita tidak menerima kata putus secara hitam putih daripada Majlis Olimpik Asia, MOM tidak boleh membuat sebarang komen mengenai penangguhan itu," katanya ketika dihubungi RTM hari ini.

(Sukan Asia ke-19 dijadual dari 10-25 September di Hangzou, China/FOTO AFP)

Terdahulu hari ini, Jawatankuasa Olimpik China (JOC), HAGOC dan Lembaga Eksekutif (EB) MOA memutuskan untuk menangguhkan Sukan Asia ke-19 dijadual dari 10-25 September selepas perbincangan terperinci.MOA berkata tarikh baharu akan diumumkan dalam masa terdekat, manakala nama dan logo Sukan Asia ke-19 kekal tidak berubah.“HAGOC telah bersedia untuk menganjurkan temasya itu tepat pada masanya walaupun menghadapi cabaran global. Walau bagaimanapun, keputusan di atas telah diputuskan oleh semua pihak berkepentingan selepas mempertimbangkan situasi pandemik dan saiz Sukan,” kata MOA dalam kenyataan, tanpa memberikan alasan khusus bagi penangguhan itu.Menurut pengajur, negara itu sedang bergelut dengan kes COVID-19 yang semakin meningkat.Tiada alasan diberikan berikutan penangguhan itu, akan tetapi China masih berusaha mengekang penularan wabak itu sejak awal lagi.Penganjur berkata, bulan lalu Hangzhou yang juga sebuah bandar dengan 12 juta penduduk di timur China, telah selesai membina kira-kira 56 tempat pertandingan untuk Sukan Asia dan Sukan Para Asia.Sejumlah 482 acara daripada 40 jenis sukan disenaraikan untuk temasya itu.